Mistoqsijiet Parlamentari

L-Erbgħa, 26 ta' Ġunju, 2019 fl-4:00 p.m.

MISTOQSIJIET GĦAL TWEĠIBIET ORALI

MUŻEW MARITTIMU TA' MALTA – TENDER GĦAR-RESTAWR TAL-APERTURI TAL-INJAM

L-ONOR.

THERESE COMODINI CACHIA staqsiet lill-Ministru għall-Ġustizzja, Kultura u Gvern Lokali: Jista' l-Ministru jgħid meta huwa ppjanat li jinħareġ it-tender għar-restawr tal-aperturi tal-injam fuq il-faċċati u fuq it-turrets tal-Mużew Marittimu ta' Malta, liema tender kien ġie kanċellat?

OWEN BONNICI: Ninsab infurmat li t-tender għal xogħol fuq l-aperturi esterni kollha tal-Mużew Marittimu diġà ġiet ippubblikata u wara l-proċess dovut, dan ix-xogħol ġie awarded.

L-ONOR.

THERESE COMODINI CACHIA staqsiet lill-Ministru għall-Ġustizzja, Kultura u Gvern Lokali: Jista' l-Ministru jgħid min huwa l-electrical engineer li tqabbad sabiex iħejji disinn u jassisti fit-tibdil fuq is-sistema tal-elettriku fil-Mużew Marittimu ta' Malta, u jindika l-metodu kif intgħażel l-istess engineer?

OWEN BONNICI: Ninsab infurmat li s'issa nħarġet sejħa waħda għal spezzjoni ta' parti mis-sistema tal-elettriku fil-Mużew Marittimu ta' Malta.

Din inħarġet taħt sejħa pubblika u ġiet awarded.

PALAZZ TAL-INKWIŻITUR – XOGĦLIJIET MHUX SKEDATI

L-ONOR.

THERESE COMODINI CACHIA staqsiet lill-Ministru għall-Ġustizzja, Kultura u Gvern Lokali: Jista' l-Ministru jgħid meta huwa skedat li x-xogħlijiet fil-Palazz tal-Inkwiżitur ikunu lesti, u jgħid min huma l-kuntratturi magħżula għal dan ix-xogħol u kemm huwa l-ammont miftiehem u li se jiġi mħallas jew tħallas għal dawn ix-xogħlijiet?

OWEN BONNICI: Ninsab infurmat li m'hemm l-ebda kuntrattur li bħalissa qed jagħmel xi xogħol fil-Palazz tal-Inkwiżitur.

L-uniku xogħol li qiegħed isir fil-Palazz imsemmi qed isir minn ħaddiema ta' Heritage Malta stess, u dan jikkonsisti f'restawr fuq bażi kontinwa.

GĦAR DALAM NATIONAL PARK – PROPRJETAJIET

L-ONOR.

THERESE COMODINI CACHIA staqsiet lill-Ministru għall-Ġustizzja, Kultura u Gvern Lokali: Jista' l-Ministru jgħid jekk bdewx taħditiet mal-persuni li għandhom xi drittijiet fuq il-proprjetajiet li jistgħu jaqgħu fl-Għar Dalam National Park?

OWEN BONNICI: Ninforma lill-Onor.

Interpellant li Heritage Malta hija responsabbli mis-siti ta' valur kulturali li jinsabu fil-Park propost.

Madanakollu, fil-proċess ta' tfassil tal-management plan għall-park imsemmi, Heritage Malta ltaqgħet ma' numru ta' stakeholders inkluż bdiewa li għandhom ir-raba' fl-inħawi.

Ma għandu jkun hemm l-ebda konsegwenza fuq persuni li għandhom xi proprjetà fil-park.

Il-pubbliku se jkun jista' jgħaddi minn triqat u mogħdijiet pubbliċi.

BARRIERA TAL-MAGĦLAQ – ATTIVITAJIET MONITORED

L-ONOR.

THERESE COMODINI CACHIA staqsiet lill-Ministru għall-Ġustizzja, Kultura u Gvern Lokali: Jista' l-Ministru jgħid il-metodu ta' kif l-attività fuq il-barriera tal-Magħlaq qiegħda tiġi monitored inkwantu l-effett li jista' jkollha fuq it-Tempji tal-Imnajdra, u jgħid min huwa responsabbli minn dan il-moniteraġġ u kif qiegħed isir?

OWEN BONNICI: Ninsab infurmat li minn meta beda x-xogħol fuq il-barrieri fil-viċinanzi tal-Imnajdra, id-diviżjoni kuratorjali kif ukoll dik tal-konservazzjoni fi ħdan Heritage Malta kkonsultaw esperti mill-Università ta' Malta biex jevalwaw ir-riskji li jistgħu jinħolqu għall-konservazzjoni tas-sit.

Ir-riskji ewlenin li ġew identifikati kienu dawk li jistgħu jiġu kkawżati minn vibrazzjoni kif ukoll mit-trab li jiġi ġġenerat waqt ix-xogħlijiet.

Iżda ġie konkluż li peress li hemm wied bejn is-sit u l-barrieri, u peress li s-sit huwa protett minn tinda li tinżel viċin ħafna tal-art fid-direzzjoni tal-barriera, dawn ir-riskji huma minimi ħafna.

Minkejja dan, minn meta bdew ix-xogħlijiet fuq is-sit, il-moniteraġġ qed isir kontinwament minn membri ta' Heritage Malta.

Sa issa ma ġiet osservata l-ebda bidla fis-sit.

MINISTERU GĦALL-AFFARIJIET BARRANIN U L-PROMOZZJONI TAL-KUMMERĊ – INGAĠĠ TA' PERSUNI

L-ONOR.

CARMELO MIFSUD BONNICI staqsa lill-Ministru għall-Affarijiet Barranin u Promozzjoni tal-Kummerċ: Jista' l-Ministru jgħid kemm ġew ingaġġati persuni ġodda mal-Ministeru fl-ewwel erba' xhur ta' din is-sena?

X'sejħiet pubbliċi hemm pendenti?

CARMELO ABELA: Ninforma lill-Onor.

Interpellant li l-informazzjoni mitluba għadha qed tinġabar.

ĦADDIEMA LI MA BAQGĦUX JAĦDMU MAL-MINISTERU

L-ONOR.

CARMELO MIFSUD BONNICI staqsa lill-Ministru għall-Affarijiet Barranin u Promozzjoni tal-Kummerċ: Jista' l-Ministru jgħid kemm hemm persuni li ma baqgħux jaħdmu mal-Ministeru għall-Affarijiet Barranin u Promozzjoni tal-Kummerċ u għaddew f'pożizzjonijiet oħra tul dawn l-ewwel erba' xhur ta' din is-sena?

CARMELO ABELA: Ninforma lill-Onor.

AWSTRALJA – ĦIDMIET DIPLOMATIĊI

L-ONOR.

CARMELO MIFSUD BONNICI staqsa lill-Ministru għall-Affarijiet Barranin u Promozzjoni tal-Kummerċ: Jista' l-Ministru jgħid x'ħidma diplomatika saret fl-ewwel erba' xhur tas-sena mal-Awstralja u x'servizzi qegħdin jingħataw il-Maltin u l-Għawdxin mill-istess ambaxxati u konsolati tagħna?

CARMELO ABELA: Ninforma lill-Onor.

Interpellant li din hija l-ħidma diplomatika li saret fl-ewwel erba' xhur tas-sena mal-Awstralja u servizzi li qegħdin jingħataw il-Maltin u l-Għawdxin mill-istess ambaxxati u konsolati tagħna.

· Fl-ewwel erba' xhur tal-2019, il-Kummissjoni Għolja f'Canberra kkorrispondiet bilateralment mal-istat tal-Commonwealth tal-Awstralja dwar bosta temi li jirrigwardaw il-welfare tal-membri tal-kommunità Maltija fl-Awstralja, kif ukoll iffaċilitat djalogu bejn entitajiet f'Malta u fl-Awstralja b'għanijiet kummerċjali.

· Il-Kummissjoni Għolja f'Canberra ppreparat rikjesti sabiex uħud mill-ftehim bilaterali esitenti jiġu rreveduta, kif ukoll għamlet rikjesti għal fini sabiex jibqgħu jiġu esplorati ftehim prospettivi.

· Fi Frar u f'April 2019, il-Kummissjoni Għolja f'Kanberra ħadet sehem attiv f'laqgħat ma' rappreżentanti għolja tal-UE li kienu jinsabu fl-Awstralja għal diskussjonijiet dwar in-negozzjati tal-Unjoni Ewropea u l-Awstralja fuq Ftehim ta' Kummerċ Liberu, kif ukoll fuq koperazzjoni settorjali bejn iż-żewġ entitajiet.

Kummerċjali u Promozzjoni ta' Malta

· F'Jannar 2019, il-Konslu Ġenerali f'Melbourne pparteċipa fil-festival Malti ta' Portarlington, fejn ħa l-opportunità li jippromuovi lil-Malta.

· Fi Frar 2019, il-Konslu Ġenerali f'Melbourne pparteċipa f'laqgħat mal-kumitat eżekuttiv tas-sezzjoni ta' Victoria tal-Kamra tal-Kummerċ Awstraljana-Maltija (Australian Maltese Chamber of Commerce – Victoria Chapter).

· Fl-istess xahar, il-Konslu Ġenerali f'Sydney intaqa' ma' bosta entrepreneurs Maltin-Awstraljani fl-istat ta' New South Wales; entrepenuri li esprimew pjanijiet sabiex jinvestu f'Malta fis-setturi tal-Agribusiness b'teknoloġija ta' hydroponics.

· Il-Konslu Ġenerali f'Sydney ha sehem ukoll fil-Laqgħa Ġenerali Annwali tal- Kamra tal-Kummerċ Awstraljana-Maltija (Australian Maltese Chamber of Commerce), fejn iffaċilita ukoll żewġ laqgħat ma' avukati tal-immigrazzjoni b'diskussjonijiet dwar programmi ta' investiment u residenza.

· F'Marzu 2019, id-Deputat Kummissarju Għoli f'Canberra ħadet l-opportunità taż-żjara konsolari fl-istat ta' Queensland sabiex tintaqa' ma' membri tal-kommunita' kummerċjali fi Brisbane tippromovi kordinazzjoni sabiex tingħata assistenza lil investituri fl-ambitu tal-blockchain, li wrew ix-xewqa li jiftħu uffiċċji f'Malta.

· F'April 2019, il-Konslu Ġenerali f'Sydney intaqa' ma' wieħed mid-diretturi ta' Invest Hong Kong, fejn ħejja diskussjonijiet fuq opportunitajiet ta' kummerċ u investiment minn din il-Kumpanija fi xtut Maltin.

Kulturali u Diaspora

· Il-Kummissjoni Għolja f'Canberra kellha stall dwar Malta f'wieħed mill-avvenimenti tant mistennija fil-kapitali tal-Awstralja: in-National Multicultural Festival.

L-istall ta' Malta kien imtella' fis-sezzjoni tal-Villaġġ tal-Unjoni Ewropea, li attira aktar nies minn kull edizzjoni li saret qabel.

(16 ta' Frar 2019).

· Il-Kummissarju Għoli, flimkien mal-Konsli Ġenerali, ipparteċipaw fiċ-ċelebrazzjonijiet tal-Australia Day (26 ta' Jannar), u ta' ANZAC Day (25 t'April), fl-istati rispettivi li jinsabu fihom.

F'dawn l-okkażjonijiet, l-għoli rappreżentanti ta' Malta fl-Awstralja ħadu l-opportunità li jistħaqqu fuq l-importanza ta' relazzjonijiet bilaterali ma' dan il-pajjiż.

· Il-Konslu Ġenerali f'Melbourne pparteċipa f'bosta attivitajiet mtella' mill-Kommunità Maltija fl-istat ta' Victoria, fosthom attivitajiet mtellgħa miċ-Ċentru tal-Kultura Maltija f'Albion, u erba' avvenimenti oħra madwar l-istat.

· Ħidma mal-partijiet ikkonċernati fuq l-importanza u l-promozzjoni tat-tagħlim tal-lingwa Maltija fl-Awstralja issuktat mit-tliet uffiċċji, bejn Jannar u April 2019.

Taħdidiet u laqgħat mal-iskejjel tal-Malti għadhom għaddejjin, bir-rappreżentanti tal-Gvern Malti fl-Awstralja joffru s-servizzi tagħhom sabiex jiffaċilitaw diskussjonijiet dwar il-futur tat-tagħlim tal-lingwa, storja u drawwiet Maltin.

· Il-Konslu Ġenerali f'Sydney attenda bosta inizjattivi sabiex jintaqa' mal-ġenerazzjoni Maltija-Awstraljana żgħażugħa fl-istat ta' New South Wales: il-mexxejja tal-kommunità Maltija-Awstraljana tal-ġejjieni.

- Bejn Jannar u April 2019, l-uffiċċji fl-Awstralja pproċessaw 480 passaport u 156 applikazzjoni għaċ-ċittadinanza Maltija.

- F'dan il-perjodu saret żjara ta' Consul-on-the-Move fl-istat ta' Queensland (fi Brisbane, Mackay u Cairns).

Id-domanda għal din iż-żjara kienet waħda tajba: fi tmient'ijiem inżammu mal-111-il appuntament konsolari.

- Fl-ewwel erba' xhur tal-2019, l-Kummissjoni Għolja f'Canberra tat assistenza lil żewġ Maltin li nsterqulhom il-passaporti tagħhom waqt btala f'dik il-parti tad-dinja.

- Tul dan iż-żmien, il-Kummissjoni Għolja f' Canberra kif ukoll il-Konsolati Ġenerali f'Melbourne u f'Sydney, ħadu sehem attiv f'laqgħat varji dwar koordinazzjoni konsolari ma' rappreżentanti ta' Stati Membri tal-UE fl-Awstralja u fil-Paċifiku, f'Working Groups dwar Working Holiday Visas, kif ukoll mal-Ministeru tal-Affarijiet Barranin u Kummerċ u l-Ministeru għal-Immigrazzjoni u Sigurtà tal-fruntieri Awstraljani, fuq każijiet pendenti.

Oħrajn

Fid-29 ta' Marzu, l-Konslu Onorarju għal Malta f'Wellington ingħaqdet ma' bosta dinjitarji, inkluż il-Prim Ministru tal-Awstralja l-Onor.

Scott Morrison u l-Kap tal-Oppożizzjoni Bill Shorten MP, fil-belt ta' Christchurch, wara l-attakk terroristiku fl-istess belt fil-15 ta' Marzu 2019.

AMBAXXATA F'BRUSSELL - ĦIDMA

L-ONOR.

CARMELO MIFSUD BONNICI staqsa lill-Ministru għall-Affarijiet Barranin u Promozzjoni tal-Kummerċ: Jista' l-Ministru jgħid x'ħidma saret fl-ewwel erba' xhur tas-sena mill-Ambaxxata tagħna ġewwa Brussell?

CARMELO ABELA: Ninforma lill-Onor Interpellant li Il-ħidma fl-Ambaxxata ta' Malta fi Brussell ma taqta' qatt.

Bejn il-preżenza ta' komunità Maltija sinjifikanti u l-preżenza tan-numru ta' Ambaxxati u rappreżentazzjonijiet diplomatiċi (Brussell qiegħda fit-tieni post bl-ikbar preżenza diplomatika), il-ħidma tal-Ambaxxata hija waħda bla heda u dejjem timraħ għal dawk l-opportunitajiet li kapaċi jsarrfu fi promozzjoni għal pajjiżna.

L-Ambaxxata Maltija fil-Belġju sa minn meta nfetħet dejjem kienet strumentali sabiex jitkattru r-relazzjonijet bejn Malta u l-Belġju u Malta u l-Lussemburgu.

Sar ħafna xogħol ukoll sabiex jinbtu relazzjonijiet ma' pajjiżi oħra li Malta ma kellhiex relazzjonijiet diplomatiċi magħhom.

Mill-bidu ta' din is-sena l-Ambaxxata Maltija fi Brussell kompliet bil-ħidma kontinwa sabiex tkompli tikber il-kooperazzjoni bejn Malta u l-Belġju, il-Lussemburgu, u l-pajjiżi l-oħra li għandhom Ambaxxata akkreditata fil-Belġju.

Barra minn hekk impenn regolari tal-Ambaxxata hu s-sostenn li jingħata lill-Ministru għall-Affarijiet Barranin u l-Promozzjoni tal-Kummerċ, l-Onor Carmelo Abela meta jattendi għal-laqgħat tal-Kunsill tal-Affarijiet Barranin.

Uħud mill-impenji huma elenkati hawn taħt:-

· 17 ta'Jannar – l-Ambaxxatur Azzopardi laqa' lil Dr Jean De Brabander fl-Ambaxxata Maltija sabiex jgħaddilu d-dokumenti uffiċjali tal-ħatra tiegħu bħala Konslu Onorarju ta' Malta għall-ġurisdizzjoni tal-Provinċja ta' Limburg fil-Belġju.

B'din il-ħatra ġdida Malta issa għandha ħames Konsli Onorarji fil-Belġju.

· 23 ta' Jannar– l-Ambaxxatur Azzopardi u d-Deputat tiegħu s-Sinjura Carabott kellhom laqgħa fl-Ambaxxata Maltija mas-Sur Sam Vandenabeele, Direttur tal-Ministeru tal-Affarijiet Barranin tal-Gvern Fjamming tal-Belġju.

Id-Direttur tal-Ministeru tal-Affarijiet Barranin Fjamming is-Sur Vandenabeele għadda ittra b'talba għall-għajnuna sabiex Malta tagħti s-sapport tagħha fil-kandidatura tal-Ministru Muyters għall-Elezzjonijiet Ewropej dwar l-Anti-Doping.

L-ittra li kienet miktuba ukoll b'Malti perfett, ġiet mgħoddija lill-Awtoritajiet Maltin.

Malta ddeċidiet li tivvota għall-kandidatura Belġjana.

Din id-deċiżjoni ġiet ikkomunikata lid-Direttur Vandenabeele li talab lill-Ambaxxata Maltija fil-Belġju twassal l-apprezzamement tiegħu f'isem il-Gvern Fjamming tal-Belġju lill-Gvern u lill-Awtoritajiet Maltin.

· 28 ta' Jannar – l-Ambaxxatur Azzopardi u s-Sinjura Carabott attendew għad-Diplomatic Contact Days organizzat mill-Ministeru tal-Affarijiet Barranin Belġjan.

· 29 ta' Jannar – Is-sinjura Carabott attendiet ikla organizzata mill-Missjoni konġunta tar-Renju Unit għan-NATO għall-Pajjiżi Ewropej tal-Punent magħrufa bħala Western European Partners (WEP 6).

Ir-Rappreżentanta Permanenti tar-Renju Unit għan-NATO, l-Ambaxxatriċi Sarah Macintosh ħadet l-okkażjoni sabiex issegwi mill-qrib l-ilmenti tal-pajjiżi sieħba, partikolarment minħabba d-diviżjoni li nħolqot fin-NATO mal-pajjiżi sieħba wara li dawn tħallew fil-binja l-antika waqt li l-Alleati u l-Amministrazzjoni tan-NATO marru faċċata fil-binja tal-Kwartieri l-ġodda tan-NATO.

Pajjizi sieħba bħall-Finlandja esprimew id-diżappunt li qed iħossuhom maqtugħa politikament mill-kuntatt tal-kumplament tal-membri.

· 5 ta' Frar - l-Ambaxxatur Azzopardi attenda għaċ-ċerimonja simbolika tal-għotja tal-Bandiera tar-Rumanija mill-Konslu Ġenerali tar-Rumanija lis-sindku ta' Brussell fis-sala tal-binja tal-Kunsill fi Grand Place.

Din iċ-ċerimonja kienet parti mill-attivitajiet tal-Presidenza tar-Rumanija tal-Kunsill tal-Unjoni Ewropea.

· 7 ta' Frar – il-Konslu Onorarju ta' Malta għall-Provinċji ta' Liège, Namur u Lussemburgu fil-Belġju, il-Baruni Ernest de Laminne de Bex, issokta bil-ħidma tiegħu sabiex ikomplu jissaħħu r-relazzjonijijiet bejn Malta u l-Belġju, billi organizza żjara uffiċjali fil-Provinċja tal-Lussemburgu li hi Provincja fit-tarf tan-nofsinhar tar-Reġjun tal-Wallonja fil-Belġju.

Wara l-Ambaxxatur Azzopardi flimkien mad-delegazzjoni żaru wieħed mill-aktar postijiet importanti fir-reġjun Ardennes li jfakkar it-tieni Gwerra Dinjija permezz tal-Mużew tal-Gwerra f'Bastogne.

Wara żaru il-Euro Space Centre, Park tax-xjenzi li jiġbor fih mużew dwar l-iżvilupp tax-xjenza u ċentru ta' taħriġ astronawtiku u spazjali li jservi ukoll bħala attrazzjoni turistika għall-familja kollha.

· 12 ta'Frar – L-Ambaxxatur Ray Azzopardi kellu laqgħa mas-sur Yann Le Cam, Kap Eżekuttiv tal-EURORDIS, l-organiżżazzjoni Ewropea li tiġbor fiha l-Assoċcjazzjonijiet u Għaqdiet Volontarji li jaħdmu sabiex iwasslu għajnuna u għarfien dwar il-Mard Rari.

· 21 ta'Frar – Is-Sinjura Carabott attendiet għal-laqgħa li ġiet organizzata mic-CIDIC (Ċentru Ewropew għall-Ekonomija, Akkademja u d-Diplomazija Kulturali) fejn l- Ambaxxata Bilaterali tar-Rumanija fil-Belġju ppreżentat il-prijoritajiet tal-Presidenza tar-Rumanija tal-Kunsill tal-Unjoni Ewropea.

Il-Preżentazzjoni saret fir-residenza tal-President tac-CIDIC, li hu ukoll il-Konslu Onorarju ta' Malta.

· 22 ta'Frar – L-Ambaxxatur Azzopardi kellu laqgħat mad-Deputat Prim Ministru u Ministru għas-Saħħa l-Onor Dr. Chris Fearne bi tħejjija għas-Simposju Internazzjonali EUFOREA li kellu jiġi organizzat f'Malta fil-bidu tax-xahar ta' Mejju 2019.

· 25 ta' Frar – L-Ambaxxatur Azzopardi kellu laqgħat mal-Ispeaker tal-Kamra tar-Rappreżentanti tal-Parlament ta' Malta, l-Onor.

Dott. Anġlu Farrugia, mal-iskrivan tal-Kamra tar-Rappreżentanti, is-Sur Ray Scicluna, mas-Segretarju Personali tal-Ispeaker tal-Kamra tar-Rappreżentanti, is-Sur Ancel Farrugia u mad-Direttur tal-Parlament is-Sur Pierre Mallia dwar il-loġistika kollha għas-Simposju Internazzjonali EUFOREA li kien ippjanat li jsir fil-Plenarja tal-Parlament Malti.

· 28 ta' Frar – L-Ambaxxatur Azzopardi attenda għall-ewwel Business Lunch organizzat mill-Ambaxxata tar-Rumanija fl-okkażjoni tal-Presidenza tar-Rumanija tal-Kunsill tal-Unjoni Ewropea.

Bħala mistieden speċjali attenda d-Deputat Prim Ministru u Ministru Għall-Affarijiet Barranin, Kummerċ, Intern u Immigrazzjoni Didier Reynders li ta ħarsa lejn is-sitwazzjoni politika fil-Belġju.

· 6 ta'Marzu – id-Deputat Kap tal-Ambaxxata is-Sinjura Carabott attendiet għall- ftuħ tal-konferenza ddedikata għall-Multilingwiżmu u l-Frankofonija.

· 7 ta'Marzu – l-Ambaxxatur Azzopardi akkumpanjat mid-Deputat tiegħu s-Sinjura Carabott iltaqgħu mas-sur Patrick Hemmer, il-Konsulent Diplomatiku tal-Prim Ministru tal-Lussemburgu, l-Eċċellenza Tiegħu Xavier Bettel.

L-iskop tal-laqgħa kien li jiġu skambjati l-ideat għall-possibiltà ta' żjara uffiċjali mill-Prim Ministru ta'Malta u s-Sinjura Muscat fuq stedina tal-Prim Ministru tal-Lussemburgu.

Iż-żewġ naħat iddiskutew l-iżvilupp tal-ekonomija taż-żewġ pajjiżi u s-suċċess fil-ħidma taż-żewġ pajjiżi.

Wara din il-laqgħa, l-Ambaxxatur u s-Sinjura Carabott kellhom laqgħa mas-sur Oliver Baldauff, Deputat Direttur għall-Affarijiet Politiċi fil-Ministeru għall-Affarijiet Barranin u Ewropej tal-Lussemburgu fejn ukoll tressqet it-talba ta' Malta għal appoġġ tal-Lussemburgu għall-kandidatura ta' Malta fuq l-IMO.

Wara l-Konslu Onorarju ta' Malta fil-Lussemburgu, Dr Michel Molitor, stieden lill-Ambaxxatur u s-Sinjura Carabott għall-business lunch sabiex ikomplu jigu diskussi l-aħħar żviluppi dwar d-Diaspora Maltija fil-Lussemburgu.

Filgħaxija l-Ambaxxatur Azzopardi flimkien mad-Deputat tiegħu attendew għaċ-ċerimonja li saret sabiex jitfakkar il-50 Anniversarju minn meta bdew l-ewwel pubblikazzjonijiet mill-Uffiċċju tal-Publikazzjonijiet tal-Unjoni Ewropea.

F'din l-attività attendew għaliha l-Altezza Rjali l-Gran Duka tal-Lussemburgu, il-Prim Ministru tal-Lussemburgu, diversi Ministri tal-Kabinett u diversi Ambaxxaturi u uffiċjali għolja tal-Istituzzjonijiet tal-Unjoni Ewropea.

· 12 ta' Marzu – L-Ambaxxatur Azzopardi laqa' lill-Ambaxxatur l-Eċċellenza Tiegħu Ridha Ben Mosbah, Ambaxxatur tat-Tunisija għar-Renju tal-Belġju.

F'din il-laqgħa li saret fl-Ambaxxata Maltija f'Dar Malta fi Brussell, ġew diskussi r-relazzjonijiet tajbin li jeżistu bejn iż-żewġ pajjiżi u kif jistgħu jkomplu jissaħħu dawn ir-relazzjonijiet.

· 13 ta'Marżu – L-Ambaxxatur Ray Azzopardi kellu żjara ta' korteżija mill-Eċċellenza Tiegħu Pavel Klucky, Ambaxxatur tar-Repubblika Ċeka.

Matul il-laqgħa ż-żewġ Ambaxxaturi ddiskuttew ir-relazzjonijiet tajbin li jeżistu bejn iż-żewġ naħat u kif jistgħu joktru f'oqsma diversi.

· 15 Marzu – l-Ambaxxatur Azzopardi akkumpanjat mis-sinjura Carabott attendew laqgħa ta' informazzjoni mal-konsulenti Glenaki, rappreżentanti tal-Awtorità tat-Turiżmu ta' Malta għall-Belġju u l-Lussemburgu (BELUX).

Matul il-laqgħa li saret fl-uffiċini ta' Glenaki fi Bruges, ġiet spjegata l-istrateġija li ġiet introdotta sabiex jiġu attirati turisti mill-Belġju u l-Lussemburgu lejn Malta.

· 15 Marzu – L-Ambaxxatur Azzopardi laqa' fl-Ambaxxata lis-Sinjura Carmen Buttigieg, Direttur għall-Affarijiet marbuta mad-Difiża fejn ġew diskussi l-oqsma li jeħtieġu ħidma aktar mill-qrib bejn l-Ambaxxata Maltija u d-Direttorat.

· 21-22 ta' Marzu – l-Ambaxxatur Azzopardi laqa' lill-Onor.

Dr Joseph Muscat, Prim Ministru ta' Malta u d-delegazzjoni tiegħu u akkumpanjahom fil-laqgħat li kellhom fi Brussell waqt il-laqgħat għall-Kapijiet tal-Istat tal-Unjoni Ewropea.

· 22 ta'Marzu – L-Ambaxxatur Azzopardi attenda għal-laqgħa li ssejħet mid-Deputat Prim Ministru u Ministru għall-Affarijiet Barranin l-Eċċellenza Tiegħu Didier Reynders, li saret fil-Palazz Egmont u kienet titratta l-kandidatura tal-Belġju għall-post ta' Segretarju Ġenerali tal-Kunsill tal-Ewropa.

· 26 ta' Marzu – id-Deputat kap tal-Ambaxxata s-Sinjura Carabott attendiet għal sessjoni ta' informazzjoni organizzata mill-Ambaxxata Kanadiża bi preparazzjoni tal-Pride Parade Belġjana fejn għall-ewwel darba d-diplomatiċi kienu qed jiġu mistiedna li jimxu flimkien wara l-istreamer ''Diplomats for Equality.''

· 26 ta'Marzu – Id-Deputat Kap tal-Ambaxxata, is-Sinjura Carabott attendiet għat-tieni business lunch organizzat mill-Ambaxxata tar-Rumanija fil-Belġju.

Il-Mistiedna tal-unur kienet il-Ministru tal-Parlament Federali għas-Saħħa l-Eċċellenza Tagħa Maggie De Block.

· 2 t'April – L-Ambaxxatur Azzopardi kellu laqgħa mal-Konslu Onorarju ta' Malta għall-Provinċji ta' Liège, Namur u l-Lussemburgu, il-Baruni Ernest de Laminne de Bex dwar il-laqgħa li ser tiġi organizzata mill-Ministeru għall-Affarijiet Barranin u Promozzjoni tal-Kummerċ għall-Konsli Onorarji kollha li ser issir f'Malta f'Mejju 2019.

· 2 t' April – l-Ambaxxata organizzat laqgħa għas-sitt Konsli Onorarji ta' Malta fil-Belġju u l-Lussemburgu.

Matul il-laqgħa s-sitt Konsli Onorarji ppreżentaw rapport dwar il-ħidma tagħhom fix-xhur li għaddew u ressqu il-programm ta' ħidma tagħhom għax-xhur li ġejjin.

Fit-tmiem il-laqgħa li saret fil-Media Room tal-Ambaxxata Maltija f'Dar Malta, l-Ambaxxatur u d-Deputat Kap tal-Ambaxxata s-Sinjura Tania Carabott, qassmu kotba u informazzjoni dwar Malta lill-Konsli Onorarji.

· 4 t'April – Is-Sinjura Carabott laqgħet is-Sur Joseph Borg, ic-Chairperson tal-Insuleur, li għamel laqgħa tal-Insuleur fil-bini tal-Ambaxxata, bil-korteżija tal-Ambaxxatur u l-istaff tal-Ambaxxata Maltija fil-Belġju.

· 10 t'April – l-Ambaxxatur Azzopardi laqa' lill-Onor.

Dr Joseph Muscat Prim Ministru ta' Malta mad-delegazzjoni tiegħu u akkumpanjahom waqt il-laqgħat li kellhom fi Brussell waqt il-laqgħat għall-Kapijiet tal-Istat tal-Unjoni Ewropea.

· 14 - 18 t'April – Id-Deputat Kap tal-Ambaxxata s-Sinjura Carabott laqgħet u akkumpanjat lill-Eċċellenza Tagħha Marie-Louise Coleiro Preca, President Emeritus u d-delegazzjoni Tagħha waqt żjarat li kellhom fil-Belġju.

· 24 t'April – l-Ambaxxatur Ray Azzopardi kellu laqgħat mas-Sur Riad Fechkeur Chairman Eżekuttiv ta' Speed Group dwar diversi oqsma ta' ħidma ekonomika f'pajjiżna.

· 2-5 ta 'Mejju - L-Ambaxxatur Azzopardi attenda u indirizza s-simpożju tal-EUFOREA li sar f'Malta fil-Plenarja tal-Kamra tad-Deputati tal-Parlament Malti bl-isforzi u l-faċilitazzjoni tal-Ambaxxatur u bl-għajnuna tal-Konsli Onorarji Ernest de Laminne de Bex u Jean De Brabander.

Is-Simpożju ta' Malta EUFOREA - "Aċċellerazzjoni tat-trasformazzjoni tal-kura tas-saħħa fil-Mard ta' Allerġiji u l-Pajp tan-Nifs permezz tal-implimentazzjoni ta' għodod diġitali u edukattivi" attendew ħafna Rappreżentanti Għolja ta' Akkademji Ewropej u esperti dwar is-suġġett.

Malta kienet irrappreżentata fis-Simpożju minn Dr Martin Balzan, President tal-Assoċjazzjoni Medika ta' Malta u Dr Adrian M. Agius President tal-Assoċjazzjoni Maltija ta' l-Otolaringoloġisti u kirurgi tar-ras u tal-għonq.

Is-Simpożju ta' Malta EUFOREA ġie indirizzat ukoll mill-Onor.

Dr Joseph Muscat Prim Ministru ta' Malta, l-Onor Dr. Adrian Delia, Kap tal-Oppożizzjoni, l-Onor Dr Chris Fearne Viċi Prim Ministru u Ministru tas-Saħħa u l-Onor.

Dr Maria Deguara, Kelliema tal-Oppożizzjoni għal-Anzjanità Attiva, Persuni b'Diżabilità u l-ġlieda kontra d-Dipendenzi u forom oħra ta' Dipendenza.

Il-Ministru għall-Affarijiet Barranin u l-Promozzjoni tal-Kummerċ l-Onor Carmelo Abela attenda s-sessjoni tal-ftuħ.

Is-Simpożju kien ippresedut b'mod konġunt mill-Onorevoli Dr Anglu Farrugia, Speaker tal-Kamra tad-Deputati u kien imxandar dirett fuq il-Kanal Televiżiv tal-Parlament.

· 8 ta' Mejju - L-Ambaxxatur Azzopardi attenda ċ-ċerimonja fil-qabar tas-suldat mhux magħruf li jikkommemora l-74 anniversarju mit-tmiem tat-Tieni Gwerra Dinjija.

L-Ambaxxatur Azzopardi fassal girlanda għall-okkażjoni.

Kummerċjali

Matul din is-sena l-Ambaxxata kompliet ukoll bil-ħidma sabiex tqiegħed isem pajjiżna f'kull fora, sabiex b'hekk tħajjar aktar negozjanti jesploraw il-vantaġġi ta' Malta fl-oqsma tal-kummerċ u ekonomija.

B'hekk aktar imprendituri bdew ifittxu aktar informazzjoni u ressqu sabiex jibdew negozju ma' pajjiżna.

Il-ħidma kienet mifruxa kif indikat hawn taħt :

· 30 ta' Jannar – l-Ambaxxatur Azzopardi u s-Sinjura Carabott iltaqgħu fl-Ambaxxata Maltija mas-Sur Joseph Borg, President tal-Gozo Business Chamber andInsuleur u s-Sur Michael Galea, Vici-President tal-Gozo Business Chamber.

Wara skambju tas-saħħiet u l-isfidi ffaċċjati minn Għawdex, ir-rappreżentanti infurmaw li Għawdex qiegħed jippresiedi l-Insuleur u bi sforz biex jgħin lill-Kamra fil-laqgħat tagħha fi Brussell, l-Ambaxxata offriet id-disponibbiltà ta' Dar Malta biex torganizza diskussjonijiet importanti bħal dawn.

· 5 - 6 ta' Frar - L-Ambaxxatur Azzopardi laqa' u akkumpanja d-delegazzjoni tal-Kummissarju Malti tal-Films, is-Sur Johann Grech waqt żjara li għamel fil-Belġju.

L-Ambaxxatur introduċa lis-Sur Grech mas-Sur Dirk Timmerman bil-għan li jiffaċilita l-kuntatti u jippromwovi l-inċentivi ta' Malta fl-industrija awdjoviżiva.

· 11 ta' Frar - l-Ambaxxata organizzat laqgħa bilaterali mal-Prof Roland Gueubel dwar l-aħħar żviluppi li jikkonċernaw il-proġett B-Life.

L-aġġornamenti kollha ġew trasmessi lill-Uffiċċju tas-segretarju Permanenti għall-konsiderazzjoni.

· 28 ta' Frar - L-Ambaxxata organizzat l-aħħar laqgħa tagħha mal-Prof Gueubel dwar il-proġett B-Life.

Din kienet l-aħħar laqgħa tat-tip peress li, fin-nuqqas ta' konferma tanġibbli biex tipproċedi bil-proġett, l-Aġenzija Spazjali Ewropea, taħt l-awspiċi li l-proġett kien se jiġi implimentat bla ħlas, iddeċidiet li tikkanċella l-iskjerament potenzjali ppjanat għall-2019 minħabba n-nuqqas ta' ħin biżżejjed biex tippjana l-iskjerament.

· 29 ta' Marzu – l-Ambaxxatur Azzopardi iltaqa' mas-Sinjura Sophie Massage kap tar-Relazzjonijiet Ekonomiċi u Kummerċjali tal-Investiment għall-Fjandri, għall-Wallonja u għar-Reġjuni ta' Brussell fl-Ambaxxata Belġjana għal Malta f'Ruma.

Waqt din il-laqgħa l-Ambaxxatur Azzopardi u s-Sinjura Massage iddiskutew l-iżviluppi ekonomiċi u kummerċjali bejn Malta u l-Belġju wara ż-żjara tagħha f'Malta aktar kmieni s-sena l-oħra.

· 24 ta' April - L-Ambaxxatur Azzopardi għamel laqgħa mas-Sur Riad Fechkeur President tas-Soluzzjonijiet Globali ta' Red Med Group, biex jiddiskuti aktar kollaborazzjoni ekonomika u kummerċjali bejn il-Belġju, l-Alġerija u Malta.

Waqt il-laqgħa s-Sur Fechkeur wiegħed li jappoġġja organizzazzjonijiet filantropiċi f'Malta.

· 9 ta' Mejju - L-Ambaxxatur Azzopardi ltaqa' mas-Sur Jose Espartero, Maniġer Reġjonali għall-Air Malta fil-Belġju u s-Sur Wouter Soen, Maniġer tal-Bejgħ għall-Benelux biex jiddiskutu u jiskambjaw aġġornamenti dwar titjiriet tal-Air Malta KM għas-sajf tal-2019.

L-Ambaxxata Maltija fi Brussell matul is-snin organizzat bosta attivitajiet Kulturali li servew ta' pjattaforma għall-artisti Maltin waqt li wkoll żammew ħajja l-kultura Maltija barra minn xtutna.

Ħafna minn dawn l-attivitajiet ġew organizzati bil-għajnuna tal-Fond tad-Diplomazija Kulturali fi ħdan il-Ministeru tal-Affarijiet Barranin u Promozzjoni tal-Kummerċ u permezz tal-għajnuna li kiseb l-Ambaxxatur Azzopardi minn diversi entitajiet oħra bħalma huma l-Kunsill Malti tal-Arti, il-MIMCOL, Transport Malta, Valletta 18 u CIDIC fil-Belġju.

Matul dan il-perjodu tas-sena saru dawn l-attivitajiet:-

· 14 ta' Jannar - L-Ambaxxatur Azzopardi għamel diskussjoni bit-telefon ma' Maestro Mark Agius dwar ix-xogħol ta' tħejjija għal wirja mill-kor ta' l-Ensemble tal-Kamra ta' San Pawl.

· 18 ta' Jannar - Minbarra l-kontribuzzjoni mogħtija matul il-kampanja Istrina, ġew ippreżentati €150 oħra mis-Sinjura Carabott, f'isem il-komunità Maltija, lil Lt Brian Gatt, Aide-de-Camp għall-Eċċellenza Tagħha, fil-Palazz f'Attard.

· 8 ta' Frar – Id-Deputat tkellmet mal-organizzaturi tal-Brussels Jazz Brass dwar possibiltajiet sabiex tittella' band Maltija u tippartecipa f'dan il-proġett li jsir kull sena fuq medda ta' tmiem il-ġimgha matul l-aħħar ġimgħa ta' Mejju.

· 5 ta' Marzu - L-Ambaxxatur akkumpanjat mill-artist Alfie Gatt żar il-Gallerija tal-Arti Sablon fi Brussell bi preparazzjoni għal proposta ta' proġett kulturali ffinanzjat mill-Fond tad-Diplomazija Kulturali.

· 22 ta' Marzu - L-Ambaxxatur għamel laqgħa mas-Sur Charles Vella, Assistent Kap tal-Iskola ta' San Anton, akkumpanjat minn għalliem u 3 studenti.

· 27 ta' Marzu - L-Ambaxxatur Azzopardi attenda d-"Dejeuner ta' l-Ambaxxaturi" f'Circle Gaulois bil-preżenza tas-Sur Peter de Caluwe - Direttur Ġenerali ta' La Monnaie.

· 28 ta' Marzu - L-Ambaxxatur Ray Azzopardi laqa' u indirizza grupp ta' Studenti mill-Università ta' Malta (Fakultà tal-Affarijiet Ewropej) immexxi minn Dr Robert Micallef.

· 5 ta' April - L-Ambaxxata assistiet fit-tħejjijiet ta' kull xahar għaċ-ċelebrazzjoni tal-Quddiesa fid-Dar Malta għall-komunità Maltija u ffaċilitat il-loġistika għall-korsijiet ta' preparazzjoni taż-żwieġ minn Mons. Alfred Vella.

· 24 ta' April - Id-Deputat Is-Sinjura Carabott laqgħet żewġ studenti tal-Università Belġjana u wieġbet għall-mistoqsijiet tagħhom dwar il-multilingwiżmu f'Malta.

· 28 ta' April – id-Deputat żammet kuntatt ma' Dott Laura Falzon rigward ħsieb ta' proġett ta' kunċert minn din il-flutista rinomata biex jittella' fi Brussell.

· 3 ta' Mejju - Id-Deputat Is-Sinjura Carabott attendiet l-anniversarju tat-twaqqif tal-Kor tas-subien prestiġjuż f'Aalst.

Il-kor tas-subien u tal-irġiel fil-passat kien wettaq kunċert f'Malta.

· Fit-3 ta' Mejju - L-Ambaxxatur Azzopardi akkumpanja u mexxa l-45 Delegat tal-EUFOREA fil-Kon-Katidral ta' San Ġwann għal żjara tal-Katidral u l-Mużew.

· 4 ta' Mejju - L-Ambaxxata pparteċipat fil-Festival Annwali tal-Ħobż f'Rond-Point Schuman.

L-avveniment huwa organizzat fl-istess ħin meta l-Istituzzjonijiet Ewropej jiftħu l-bibien tagħhom, u jattiraw madwar 20,000 viżitatur fil-lokal.

Fil-festival ta' din is-sena, l-Ambaxxata ħejjiet ħobż b'firxa bbażata fuq it-tadam, żejt taż-żebbuġa, basal aħmar, melħ, bżar u nagħniegħ frisk filwaqt li serviet l-inbid aħmar u abjad Malti.

Il-ħelu favorit tradizzjonali tal-Għid Malti, il- "figolla", ġie servut ukoll fil-bankarella ta' Malta.

Il-viżitaturi interessati li jippjanaw il-vaganza tagħhom li jmiss fil-Gżejjer Maltin kellhom fuljetti differenti minn fejn jagħzlu skont il-gosti tagħhom biex iqattgħu vaganza orjentata lejn il-kultura jew pjuttost avventura u sport.

Il-bankarella ta' Malta irriżervat ukoll sorpriża żgħira għall-vizitaturi ċkejkna billi offritilhom figurin tal-Playmobil liebes bħala Kavallier tal-Ordni ta' San Ġwann.

· 8 ta' Mejju - L-Ambaxxatur Azzopardi laqa' u ltaqa' mad-Dekan u d-Direttur tal-Kummerċjalizzazzjoni tal-Università tan-Negozju Ingliża fi Brussell dwar oqsma possibbli ta' kollaborazzjoni.

L-Ambaxxata ta' Malta fi Brussell isservi bħala Konsolat.

Ta' kuljum il-Konslu jirrispondi għal diversi mistoqsijiet u talbiet permezz ta' imejls, tat-telefon u ta' ittri uffiċjali (Notes Verbales) indirizzati lill-komunità Maltija ġewwa l-Belġju u l-Lussemburgu li tgħodd mal-elf ruħ.

Ta' min jinnota, però, li anke Maltin li jgħixu mal-fruntieri fi Franza u fil-Germanja u li għal raġunijiet ta' distanza jippreferu jinqdew mill-Ambaxxata fi Brussell huma megħjuna mill-Ambaxxata fil-Belġju.

Il-Konslu jwieġeb ukoll għat-talbiet ta' residenti fil-Belgju u l-Lussemburgu dwar vjaġġar lejn Malta jew dwar residenza f'Malta.

Fost l-iktar servizzi li jintalbu nsibu li ġejjin :

Promozzjoni ta' Malta

l-Ambaxxata Maltija fi Brussell tagħmel dak kollu li huwa possibli sabiex tagħti l-aqwa promozzjoni lil pajjiżna.

Naturalment irid jittieħed f'kunsiderazzjoni l-fatt illi l-fondi disponibbli huma limitati.

Madanakollu naħdmu id f'id mal-entitajiet kollha sabiex norganizzaw bosta attivitajiet u anke nattendu oħrajn organizzati mill-kollegi, sabiex mhux biss nibnu il-kunttati tagħna iżda wkoll nippromovu lil pajjiżna f'kull qasam.

· 17 ta' Jannar - L-Ambaxxatur Azzopardi attenda t-tnedija tal-ktieb tal-awtur Taljan Castalvecchi fuq stedina tal-Ambaxxatur Taljan fil-Belġju, l-E.T. Elena Basile.

· 24 ta' Jannar - L-Ambaxxatur attenda l-kunċert tal-ftuħ tal-Presidenza Rumena tal-Kunsill tal-Unjoni Ewropea fil-BOZAR.

· 31 ta' Jannar - Wara l-laqgħa fil-Kummissjoni Ewropea fl-okkażjoni tal-Jum Ewropew tal-Lingwi, f'Mejju li għadda, fejn l-Ambaxxatur Azzopardi indirizza lill-udjenza dwar il-lingwa Maltija, l-Ambaxxatur laqa' lis-Sinjura Sietske Poepjes fl-Ambaxxata ta' Malta.

Is-Sinjura Sietske Poepjes hija l-President tan-Netwerk għall-Promozzjoni tad-Diversità Lingwistika (NPLD) u hija wkoll il-Ministru tal-Kultura fi Friesland, l-Olanda.

· 4 ta' Mejju - L-Ambaxxatur Azzopardi akkumpanja u mexxa l-45 Delegat tal-EUFOREA għal ġurnata f'Għawdex.

Żaru diversi postijiet ta' interess f'Għawdex.

Oħrajn

· 4 ta' Frar – Id-Deputat tal-Ambaxxata iltaqgħet ma' Dott Claudio Palestini, uffiċjal tekniku tan-NATO responsabbli mill-proġetti implimentati mill-Università ta' Malta taħt il-finanzjament tal-programm Science for Peace.

L-għan tal-laqgħa kien li tipprovdi informazzjoni ta' sfond dwar kif jopera l-finanzjament tal-SPS u ż-żjara ppjanata f'Malta fit-3 u l-4 ta' April 2019 mal-partijiet interessati mill-Università ta' Malta.

· 8 ta' Frar - Deputat attenda l-laqgħa ta' informazzjoni tal-WEP6 u ltaqa' mas-Sinjura Lisa Greig, Uffiċjal tal-Komunikazzjoni fid-Delegazzjoni tar-Renju Unit għan-NATO.

Il-Kummissjoni Għolja tar-Renju Unit isservi bħala punt ta' kuntatt għal Malta.

· 8 ta' Frar - L-Ambaxxata għenet fit-tħejjijiet ta' kull xahar għaċ-ċelebrazzjoni tal-Quddiesa Mqaddsa f'Dar Malta għall-komunità Maltija.

Il-Quddiesa Mqaddsa ġiet iċċelebrata minn Mons. Alfred Vella.

· 25 ta' Frar – Id-Deputat u l-Maġġur Joseph Spiteri, Deputat Rappreżentant Militari attenda l-laqgħa informali PSC-NAC, li jġib flimkien il-PSC tal-UE u l-Kunsill u l-Imsieħba tal-Atlantiku tat-Tramuntana tan-NATO.

· 28 ta' Frar - Deputat attenda r-Riċeviment ta' Adieu tal-Ambaxxatur tal-Isvizzera għan-NATO.

· 13 ta' Marzu - L-Ambaxxatur Azzopardi u s-Sinjura Carabott kellhom laqgħa fl-Ambaxxata mas-Sinjura Sophie Briquetti, uffiċjal tan-NATO għal Malta.

· 15 ta' Marzu - L-Ambaxxata għenet fit-tħejjijiet ta' kull xahar għaċ-ċelebrazzjoni tal-Quddiesa f'Dar Malta għall-komunità Maltija.

Mons Alfred Vella ċċelebra l-Quddiesa.

· 20 ta' Marzu - L-Ambaxxatur Azzopardi ffirma l-ktieb ta' kondoljanzi fl-Ambaxxata ta' New Zealand wara l-attakki ta' Christchurch.

· 20 ta' Marzu - Laqgħa ta' segwitu mas-Sinjura Sophie Briquetti fl-Ambaxxata ta' Malta.

· 5 ta' April - L-Ambaxxata assistiet fit-tħejjijiet ta' kull xahar għaċ-ċelebrazzjoni tal-Quddiesa f'Dar Malta għall-komunità Maltija u ffaċilitat il-loġistika għall-korsijiet ta' preparazzjoni taż-żwieġ minn Mons. Alfred Vella.

· 12 ta' April - Id-Deputat Is-Sinjura Carabott attenda l-laqgħa tal-WEP 6.

· 26 ta' April - L-Ambaxxatur Azzopardi ffirma l-Ktieb ta' Kondoljanzi fl-Ambaxxata tas-Sri Lanka wara l-attakki terroristiċi.

· 2 ta' Mejju - Id-Deputat Kap tal-Ambaxxata, is-Sinjura Carabott attendiet l-laqgħa tal-WEP 6.

· 8 ta' Mejju - L-Ambaxxatur Azzopardi ffirma l-Ktieb taċ-Ċelebrazzjoni fl-Ambaxxata tal-Ġappun fl-okkażjoni tal-Inkurunazzjoni tal-eredi tat-Tron fil-Ġappun, l-Altezza Rjali l-Imperatur Eredi tat-Tron Naruhito.

L-ONOR.

CARMELO MIFSUD BONNICI staqsa lill-Ministru għall-Affarijiet Barranin u Promozzjoni tal-Kummerċ: Jista' l-Ministru jgħid x'ħidma saret fl-ewwel erba' xhur tas-sena mill-Ambaxxata tagħna ġewwa The Hague?

CARMELO ABELA: Ninforma lill-Onor.

Interpellant li din ijja l-ħidma li saret fl-ewwel erba' xhur tas-sena mill-Ambaxxata tagħna ġewwa The Hague.

· Żjara tal-Ministru tal-Affarijiet Barranin Olandiż Stef Blok f'Malta 9-10 ta' Jannar, 2019.

· Żjara ta' Uffiċjali Għolja tal-MCAST (Kulleġġ Marittimu) fl-Olanda (24-27 ta'Frar) bil-għan li jiġu stabbiliti kuntatti bejn l-MCAST u Kulleġġi Olandiżi impenjati fl-istess oqsma.

· Ħidma biex jiġi stabbilit arranġament reċiproku tas-sossten mal-Olanda għall- kandidatura ta' Malta fl-IMO (International Maritime Organisation).

· Laqgħat ma' Uffiċjali Għolja fil-Ministeru tal-Affarijiet Barranin Olandiż dwar il- kandidatura ta' Malta għal siġġu mhux permanenti fil-Kunsill tas-Sigurtà tal-Ġnus Magħquda 2023/2024.

· Sensiela ta' laqgħat ma' diversi Membri tal-Gvern u Uffiċjali Għolja fl-amministrazzjoni nazzjonali u reġjonali Olandiża (eż.

Tweente, Noordoostpolder) kif ukoll fl-organizzazzjonijiet Internazzjonali stabbiliti f'The Hague.

· Parteċipazzjoni tal-Ambaxxata fil-kungressi tal-partiti politiċi Olandiżi.

· Preżentazzjoni tal-Kredenzjali lir-Reġina Margrethe tad-Danimarka mill-Ambaxxatrici Marlene Bonnici (Marzu 2019).

· «Monitoring» tal-medja Olandiża u Daniża.

· Parteċipazzjoni f'diversi avvenimenti kulturali, ekonomiċi, politic u diplomatiċi organizzati minn entitajiet u Ministeri Olandiżi u mill-korp diplomatiku f'The Hague bħala parti mill-ħidma diplomatika ta rutina.

Kummerċjali

· Żjara f'Emmeloord u l-inħawi fil-qrib biex ikomplu jissaħħu l-kuntatti mal-kumpaniji li jimportaw il-patata minn Malta.

· Għajnuna lill-kumpaniji Maltin biex jesportaw lejn / isibu suq fl-Olanda.

· Kuntatti ma' Uffiċjali fl-ajruport ta' Schiphol bil-għan li jiżdiedu « landing slots » għall-Air Malta.

· Kuntatti mar-Rijksmuseum van Oudheden fil-Belt ta' Leiden bil-għan li ssir wirja tal-monumenti pre-istoriċi Maltin fl-istess Mużew fis-sajf 2021.

Dawn il-kuntatti ssarfu fi' żjara ta'Uffiċjali Għolja tal-Mużew Olandiż f'Malta fejn saru laqgħat mal-Heritage Malta (Marzu 2019) kif ukoll fi żjara ta' Uffiċjali Għolja tal-Heritage Malta f'Leiden (Ġunju 2019) bħala parti mill-preparamenti għall-wirja.

· Stabbiliti kuntatti mad-diriġenti tal-Orkestra taż-Żgħażagħ ta' Almere (Frar 2019) bil-għan li jsiru skambji bejn l-Orkestra Olandiża u dik Maltija.

L-ewwel skambju mistenni jsir fis-sajf 2020.

· Parteċipazzjoni tal-Ambaxxata f'seminars għal studenti tal-Akkademja tal-Liġi Internazzjonali (li tinsab f'The Hague).

· Parteċipazzjoni tal-Ambaxxata fis-sessjoni THIMUN 2019

· Parteċipazzjoni fil-laqgħat u attivitajiet tal-EUNIC

· Ħidma biex jiġi identifikat Konslu Onorarju ġdid għar-reġjuni ta' « North Brabant ; Zeeland, Limburg u Utrecht »fl-Olanda kif ukoll ieħor fir-reġjun ta' Zeeland (Copenhagen) fid-Danimarka.

· Kuntatt kontinwu mal-Awtoritajiet Olandiżi waqt l-attakk terroristiku li sar f'Utrecht f'Marzu, 2019, biex jiġi stabbilit kienx hemm ċittadini Maltin li nqabdu fl-attakk.

· Informazzjoni dwar visas, passaporti, ċittadinanza.

Tiġdid ta' numru ta' passaporti.

Maħruġa numru ta' passaporti ta' emerġenza .

· Għajnuna lil ċittadini Maltin fl-Olanda u d-Danimarka .

Promozzjoni ta' Malta

· Parteċipazzjoni ta' membri tal-Ambaxxata fil-fiera tat-turiżmu Vakantiebeurs f'Utrecht, Jannar, 2019.

· Żjarat f'kumpaniji, istituti edukattivi u aġenziji li huma responsabbli mill-investiment u l-kummerċ fl-Olanda bil-għan li ssir promozzjoni ta' Malta bħala pajjiż attraenti għall-investiment.

Oħrajn

· Parteċipazzjoni ta' Malta fil-laqgħat regolari ta' koordinament (WEOG u EU) dwar ix-xogħol fl-OPCW

· Parteċipazzjoni fil-Kunsill Eżekuttiv tal-OPCW (fejn Malta ilha Membru Elett mis-sajf tal-2018) EC-M-62 f' Jannar 2019; EC-M-63 fi Frar 2019; EC-90 f'Marzu;

· l-Ambaxxatriċi Bonnici maħtura bħala "facilitator" tal-baġit tal-Qorti għas-sena 2020.

Diversi laqgħat ma' Uffiċjali Għolja tad-diversi Organi tal-Qorti biex jitmexxew id-diskussjonijiet tal-baġit.

· Parteċipazzjoni fil-Grupp ta' Ħidma tal-Kumitat tal-Baġit (April)

· Parteċipazzjoni regolari fil-Grupp ta' Ħidma li jiltaqa' f'The Hague.

· Laqgħat informali tal-baġit (Jannar 2019)

· Parteċipazzjoni fil-Kunsill Ġenerali tal-HCCH 5-8 Marzu, 2019.

· Preparamenti għal-laqgħat li ser isiru f'The Hague f'Ġunju dwar il-"Judgements Project".

· Diversi laqgħat mal-Uffiċjali tal-ICMP f'The Hague dwar il-proġett ta' kooperazzjoni bejn diversi pajjiżi tal-Mediterran "Missing Persons".

· Parteċipazzjoni tal-Ambaxxata fil-laqgħa li saret f'The Hague fi Frar 2019.

· Parteċipazzjoni fil-laqgħat HOMs u laqgħat oħra organizzati mill-Presidenza tal-UE (l-Ambaxxata Rumena) f'The Hague kif ukoll mir-Rappreżentanza tal-UE fl-Olanda.

· Kuntatti ma' uffiċjali Olandiżi dwar pożizzjonijiet ta' Malta f'diversi oqsma fosthom l-immigrazzjoni .

· Partiċipazzjoni tal-briefing tal-Gvern Olandiż qabel il-Kunsilli ta' kull xahar tal-FAC, GAC u ECOFIN u l-laqgħat tal-JHA u EUCO.

· Laqgħat ma' Uffiċjali tal-Europol u Eurojust.

BINJA - ĠRIEDEN

L-ONOR.

CARMELO MIFSUD BONNICI staqsa lid-Deputat Prim Ministru u Ministru għas-Saħħa: Jista' d-Deputat Prim Ministru u Ministru għas-Saħħa jgħid x'passi ttieħdu sabiex jiġu eliminati numru sew ta' ġrieden fil-każ ta' dar li d-dettalji dwarha qed jingħataw separatament peress li jidher li dawn qed jidħlu fl-imsemmija dar mill-katusi pubbliċi?

CHRIS FEARNE: Ninforma lill-Onor.

Interpellant li l-ilment dwar infestazzjoni ta' ġrieden fid-dar imsemmija hawn fuq ġie investigat minn uffiċjal tad-Direttorat għas-Saħħa Ambjentali fis-7 ta' Marzu ta' din is-sena.

Peress li ma setax jinstab is-sid tal-fond kienu wkoll saru spezzjonijiet wara l-ħin tax-xogħol.

Intant wara diversi tentattivi nstab is-sid tal-fond u saret l-ispezzjoni neċessarja fejn dan l-ilment ma ġiex ikkonfermat.

Madankollu u bħala prekawzjoni xorta sar trattament għal kontra l-ġrieden kemm fil-fond indikat kif ukoll fil-madwar.

MINISTERU GĦAL GĦAWDEX – ĦRUĠ TA' KUNTRATTI PUBBLIĊI MID-DIPARTIMENTI

L-ONOR.

CHRIS SAID staqsa lill-Ministru għal Għawdex: Tista' l-Ministru tagħti tagħrif dwar kemm inħarġu u ġew assenjati kuntratti pubbliċi minn kull dipartiment u entità li taqa' taħt id-dekasteru tagħha mit-8 ta' Marzu 2013 sat-3 ta Ġunju 2017?

Tista' f'kull każ tgħid:

a. min rebaħ il-kuntratt;

b. l-ammont totali tal-kuntratt;

c. jekk il-kuntratt kienx kompetittiv jew b'direct order; u

d. l-oġġett tal-kuntratt (x'tip ta' xogħol jew servizz ieħor qed jinxtara)?

Interpellant li biex jinġabar it-tagħrif mitlub hemm involut ammont sostanzjali ta' xogħol u din l-informazzjoni tista' faċilment tinkiseb mill-Gazzetta tal-Gvern.

IX-XLENDI – XOGĦLIJIET FUQ ID-DRY STANDING FACILITY

L-ONOR.

CHRIS SAID staqsa lill-Ministru għal Għawdex: Tista' l-Ministru tgħid x'inhuma r-raġunijiet li f'dawn l-aħħar ġranet ma sar ebda xogħol ta' rinovazzjoni fuq id-Dry Standing Facility ġewwa x-Xlendi?

Meta huwa ppjanat li jitlesta dan il-proġett u jibda jintuża mis-sajjieda?

Interpellant li dawn il-jiem kien għaddej xogħol fuq il-bini tal-bqija tal-ħajt ta' madwar id-Dry Standing Area tax-Xlendi.

Hu maħsub li din iż-żona tkun lesta u tkun tista' tibda tintuża fil-ġimgħat li ġejjin u x-xogħol miexi skont il-programm ta' ħidma pre-stabbilit.

TENDER GĦAL BINI TA' STORM WATER CULVERT KKANĊELLATA

L-ONOR.

CHRIS SAID staqsa lill-Ministru għal Għawdex: Tista' l-Ministru tgħid x'inhuma r-raġunijiet li t-tender MGOZ/MPU T 10/2019 (Tender for the Construction of a storm water culvert including reinstatement of Malta Street Għajnsielem) fuq il-website tal-etenders.gov.mt ġiet ikkanċellata?Tista' tgħid meta din ġiet ikkanċellata u min ħa d-deċiżjoni biex din tiġi kanċellata u min ħa jerfa' r-responsabilità ta' dan kollu, u dan wara li din l-istess tender kienet ġiet awarded mill-Ministerial Procurement Unit fi ħdan il-Ministeru għal Għawdex fil-21 ta' Mejju 2019?

Interpellant lir-raġuni li t-tender MGOZ/MPU T 10/2019 (Tender for the Construction of a storm water culvert including reinstatement of Malta Street Għajnsielem) fuq il-website tal-etenders.gov.mt ġiet tidher bħala kkanċellata hija marbuta ma' problema teknika fuq il-portal epps, fejn speċifikament l-istatus tal-imsemmja sejħa ġie mmarkat u jidher bħala cancelled minflok awarded.

Għaldaqstant, il-Ministeru jista' jikkonferma li l-award kkomunikat mill-Ministerial Procurement Unit fi ħdan il-Ministeru għal Għawdex fil-21 ta' Mejju 2019 għadu validu u kien kkonfermat wkoll mal-unika kuntrattur/bidder li tefa' offerta għal dan it-tender u li eventwalment rebaħ dan l-istess tender.

Bħalissa għaddejjin bil-proċess li jiġi ffirmat il-kuntratt biex ikun jista' jibda x-xogħol fil-ġimgħat li ġejjin.

GĦAWDEX – IR-RABAT – XOGĦLIJIET FUQ TOROQ

L-ONOR.

CHRIS SAID staqsa lill-Ministru għal Għawdex: Tista' l-Ministru tgħid min kien il-kuntrattur li ħadem fuq:

a. Triq Forn il-Ġir;

c. Triq Mattia Preti;

fir-Rabat Għawdex u li saru f'dawn l-aħħar ġimgħat?

Tista' tgħid fiex kien jikkonsisti x-xogħol li sar f'dawn it-toroq?

Tista' tgħid kemm ġiet tiswa kull waħda minn dawn it-toroq, u min kien il-perit li ċċertifika x-xogħol kollu li sar fuq kull triq?

Tista' tgħid kemm-il servizz tal-ilma ġie mibdul f'kull waħda minn dawn it-toroq?

Tista' tgħid jekk inbidilx il-main tal-ilma f'kull waħda minn dawn it-toroq?

Tista' tgħid kemm-il servizz tad-drenaġġ kellu bżonn jinbidel f'kull waħda minn dawn it-toroq u jekk sarux house connections ġodda tad-drenaġġ f'kull waħda minn dawn it-toroq, u jekk sarux gutters fil-ġnub ta' kull waħda minn dawn it-toroq u jekk le x'inhi r-raġuni li ma sarux?

Interpellant li peress dawn l-aħħar tletin sena qatt ma sar xi tip ta' manutenzjoni fuq dawn it-triqat, ġie deċiż li dan għandu jsir.

Ninforma wkoll li fil-ġranet li ġejjin se jitkomplew xogħlijiet oħra bi pjan strutturat.

IR-RABAT GĦAWDEX - SKOLA PRIMARJA TAL-VAJRINGA - TENDER GĦAL FIRE DETECTION SYSTEM

L-ONOR.

CHRIS SAID staqsa lill-Ministru għall-Edukazzjoni u Xogħol: Jista' l-Ministru jgħid x'inhuma r-raġunijiet li ħarġet tender (FTS Q 009-19) biex issir Fire Detection System fl-Iskola Primarja tal-Vajringafir-Rabat Għawdex iżda s-swali tan-National Library u tal-Arkivji Nazzjonali li jinsabu fuq parti minn din l-istess skola, mhumiex inklużi f'din it-tender?

EVARIST BARTOLO: Ninforma lill-Onor. interpellant li t-tender li qiegħed jirreferi għaliha hu stess (FTS Q 009-19) hija tal-Fondazzjoni għall-Iskejjel t'Għada, liema fondazzjoni hi responsabbli għal xogħol u tagħmir fl-iskejjel tal-istat.

Infurmat li Malta Libraries tinsab fil-proċess li tiġbor kwotazzjonijiet f'dan ir-rigward biex ikollha indikazzjoni infurmata tal-ispiża involuta f'tali xogħol.

MINISTERU GĦALL-AFFARIJIET BARRANIN U PROMOZZJONI TAL-KUMMERĊ – AMMINISTRAZZJONI TAL-FONDI TAL-UNJONI EWROPEA GĦAT-TAĦRIĠ

L-ONOR.

DAVID AGIUS staqsa lill-Ministru għall-Affarijiet Barranin u Promozzjoni tal-Kummerċ: Jista' l-Ministru jgħid min fil-Ministeru tiegħu qed jamministra l-Fondi tal-Unjoni Ewropea għat-taħriġ li jammontaw għal madwar €700,000?

CARMELO ABELA: Ninforma lill-Onor.

Interpellant li l-amministratur tal-Fondi tal-Unjoni Ewropea għat-taħriġ huwa s-CIO filwaqt li uffiċjal fi Skala 3 tissorvelja l-External Border Fund.

SEJĦA GĦALL-POST TA' DIRETTUR GĦALL-MALTIN LI JGĦIXU BARRA MINN MALTA U AFFARIJIET KONSULARI

L-ONOR.

DAVID AGIUS staqsa lill-Ministru għall-Affarijiet Barranin u Promozzjoni tal-Kummerċ: Jista' l-Ministru jgħid kemm applikaw persuni fl-ewwel sejħa għall-post ta' Direttur għall-Maltin li Jgħixu Barra minn Malta u Affarijiet Konsulari li saret xi ġimgħat ilu?

Jista' jgħid intgħażilx xi uffiċjal minn dawk li applikaw?

CARMELO ABELA: Nitlob lill-Onor.

Interpellant li dawn it-tip ta' sejħiet ma jinħarġux mill-Ministeru imma b'mod ċentrali.

FTEHIM BEJN IL-MINISTERU GĦALL-AFFARIJIET BARRANIN U L-PROMOZZJONI TAL-KUMMERĊ U INDIVIDWU

L-ONOR.

DAVID AGIUS staqsa lill-Ministru għall-Affarijiet Barranin u Promozzjoni tal-Kummerċ: Jista' l-Ministru jgħid min hu l-individwu li d-dettalji dwaru qed jingħataw separatament u jekk jeżistix xi ftehim bejn dan l-individwu u l-Ministeru tiegħu?

Jista' jpoġġi kopja tal-ftehim fuq il-Mejda tal-Kamra u jgħid min ħareġ il-kważi €50,000, jekk hux il-Ministeru tiegħu jew minn xi Ministeru ieħor?

CARMELO ABELA: Naħseb li l-Onor.

Interpellant qiegħed jirreferi għal Ftehim tat-3 ta' Ġunju 2019 bejn il-Ministeru, il-Parroċċa li fil-pussess tagħha għanda is-sett ta' pitturi tal-artist rinomat Malti li fuqhom ser isir ir-restawr, u restawratur famuż li żgur ma' għandux bżonn introduzzjoni u fil-fatt,ilu jaħdem Malta fil-qasam tar-restawr għal dawn l-aħħar tliet deċenji.

Il-fond użatt huwa dak tad-Diplomazija Kulturali li jaqa' taħt il-Ministeru għall-Affarijiet Barranin u l-Promozzjoni tal-Kummerċ.

Nittama li l-Oppożizzjoni mhux kontra li bħala gvern nieħdu ħsieb il-patrimonju kulturali ta' pajjiżna.

UFFIĊĊJI TAD-DIPLOMATIĊI - ĦASSIELA

L-ONOR.

DAVID AGIUS staqsa lill-Ministru għall-Affarijiet Barranin u Promozzjoni tal-Kummerċ: Jista' l-Ministru jgħid jekk tqabbdux ħassiela barranin, ċittadini tas-Serbja u tal-Filippini fost oħrajn, fil-Ministeru tiegħu, sabiex jaħslu l-uffiċċji tad-Diplomatiċi fejn fuq l-iskrivaniji u units, ikun hemm files kunfidenzjali, dokument tal-COREU tal-Unjoni Ewropea u korrespondenza sensittiva aċċessibbli għal dawn iċ-ċittadini barranin?

CARMELO ABELA: Ninforma lill-Onor.

Interpellant li t-tindif fil-Ministeru jsir mill-kuntrattur.

Skont ir-regoli tal-procurement ma' tistax tagħmel restrizzjoni ta' nazzjonalità.

It-tindif fl-uffiċini jsir taħt is-sorveljanza tal-uffiċjal tas-sigurtà.

RAPPREŻENTANZA PERMANENTI TA' MALTA GĦAN-NAZZJONIJIET UNITI – INGAĠĠ TA' PERSUNA

L-ONOR.

DAVID AGIUS staqsa lill-Ministru għall-Affarijiet Barranin u Promozzjoni tal-Kummerċ: Jista' l-Ministru jgħid min ħa d-deċizjoni li tiġi impjegata l-persuna li d-dettalji dwarha qed jingħataw separatament, ċittadina tal-Moldova bħala 'Political Officer' fir-Rappreżentanza Permanenti ta' Malta għan-Nazzjonijiet Uniti f'Ġinevra, meta s'issa xogħol sensittiv ta' dan il-kalibru kien isir minn diplomatiċi professjonali Maltin?

X'tip ta' screening sar, jekk sar, ta' din il-Locally Engaged Staff barranija?

CARMELO ABELA: Ninforma lill-Onor.

Interpellant li l-persuna li qed jirreferi għaliha ġiet ingaġġata wara li saret il-proċedura tal-għażla minn Bord ta' diplomatiċi fir-Rappreżentanza ta' Malta għan-Nazzjonijiet Uniti f'Ġinevra.

Fuq rakkomandazzjoni tal-Bord, il-Ministeru approva l-ingaġġ.

Ninsab infurmat li l-persuna konċernata qed tagħmel xogħol amministrattiv.

LAQGĦA ANNWALI TAL-KUNSILL GĦALL-MALTIN LI JGĦIXU BARRA MINN MALTA

L-ONOR.

DAVID AGIUS staqsa lill-Ministru għall-Affarijiet Barranin u Promozzjoni tal-Kummerċ: Jista' l-Ministru jgħid meta saret l-aħħar Laqgħa Annwali tal-Kunsill għall-Maltin li Jgħixu Barra minn Malta?

Jista' jpoġġi l-minuti fuq il-Mejda tal-Kamra u jgħid kemm ġiet tiswa l-ispiża totali?

CARMELO ABELA: Ninforma lill-Onor.

Interpellant li l-aħħar laqgħa annwali tal-Kunsill tal-Maltin li Jgħixu Barra minn Malta saret bejn l-20 u l-21 ta' Novembru 2018.

Peress li l-minuti tal-laqgħa annwali tal-2018 għad iridu jiġu approvati mill-membri tal-Kunsill, f'dan l-istadju ma jistgħux ikunu mpoġġija fuq il-mejda tal-Kamra.

Interpellant jista' jitlob kopja tal-istess minuti meta dawn jiġu approvati mill-membri tal-Kunsill fil-laqgħa li jmiss ta' Ottubru li ġej.

Sadanittant l-ispiża totali tal-Laqgħa tal-Kunsill tas-sena l-oħra kienet tammonta għal €29,266.27

L-ONOR.

CHRIS SAID staqsa lill-Ministru għall-Finanzi: Jista' l-Ministru jgħid kemm ħarġu tenders permezz ta' 'Negotiated Procedure' ġodda minn meta ġiet imwieġba il-mistoqsija parlamentari 9722 sal-lum, u x'tip ta' Negotiated Procedure kienu?

F'kull każ, min ħa d-deċiżjoni u x'kienet ir-raġuni li ħarġu b'dan il-mod?

Kemm kien il-valur ta' kull tender?

Jista' jgħid taħt liema Ministeru, entità, aġenzija, awtorità ħarġu dawn it-tenders u fiex kienu jikkonsistu dawn it-tenders?

EDWARD SCICLUNA: Ninforma lill-Onor.

Interpellant li l-informazzjoni mitluba qed titpoġġa fuq il-Mejda tal-Kamra.


AĠENDA

It-Tnejn, 1 ta' Lulju, 2019 fl-4:00 p.m.

MISTOQSIJIET GĦAL TWEĠIBIET ORALI

L-ONOR.

Ministru għall-Ambjent, Żvilupp Sostenibbli u Tibdil fil-Klima

B'referenza għat-tweġiba għall-mistoqsija parlamentari 6865, jista' l-Ministru jara li ssir il-manutenzjoni neċessarja tar-roundabout li saret fi Triq id-Dejma, il-Fgura?

L-ONOR.

Ministru għall-Affarijiet Barranin u Promozzjoni tal-Kummerċ

Jista' l-Ministru jgħid x'xogħol laħaq sar tul dawn l-ewwel erba' xhur ta' din is-sena fl-hekk imsejjaħ tielet sular ġewwa Palazzo Parisio l-Belt?

L-ONOR.

Jista' l-Ministru jgħid x'xogħol laħaq sar tul dawn l-ewwel erba' xhur ta' din is-sena fl-hekk imsejjaħ basement ġewwa Palazzo Parisio l-Belt?

L-ONOR.

Jista' l-Ministru jgħid x'xogħol laħaq sar tul dawn l-ewwel erba' xhur ta' din s-sena fi Triq Zakkarija l-Belt?

L-ONOR.

Jista' l-Ministru jgħid x'xogħol laħaq sar mill-Ministeru fit-tielet sular f'Allied House l-Belt, tul dawn l-ewwel erba' xhur ta' din s-sena?

L-ONOR.

Ministru għat-Trasport, Infrastruttura u Proġetti Kapitali

Jista' l-Ministru jqiegħed fuq il-Mejda tal-Kamra l-inizjattivi li se jittieħdu tul din is-sena mid-Dipartiment tal-Artijiet senjatament għal skemi marbuta mal-fidi jew xiri ta' ċens?

L-ONOR.

Jista' l-Ministru jgħid meta huma d-dati ta' meta se ssir il-Laqgħa Annwali tal-Kunsill għall-Maltin li Jgħixu Barra minn Malta?

L-ONOR.

Jista' l-Ministru jgħid meta se ssir il-Ħames Konvenzjoni tal-Maltin li Jgħixu Barra minn Malta?

L-ONOR.

Jista' l-Ministru jgħid kemm minn madwar 9,000 Maltin fl-Iskozja, xtraw il-passaport Malti?

L-ONOR.

Jista' l-Ministru jgħid jekk l-individwu li d-dettalji dwaru qed jingħataw separatament għadux Kunsillier Ekkleżjastiku Ordinarju għas-Santa Sede u jekk le meta ġiet mitmuma l-kariga tiegħu u għaliex?

L-ONOR.

Ministru għat-Turiżmu

Jista' l-Ministru jgħid jekk l-eks impjegati tal-Airmalta ta' bejn l-2004 u l-2010 ingħatawx 2/3 (jiġifieri €3,000) tal-kumpens li kienu ngħataw l-impjegati attwali ta' €4,500 għas-sagrifiċċju li kienu għamlu waqt iż-żmien ta' ristrutturar tal-kumpanija?

Jista' jispjega kif kien hemm eks impjegati li ħadu dan l-kumpens u oħrajn le?

Jista' jikkonferma li dan il-kumpens se jingħata, u jekk iva, meta ser jitħallas lill-eks impjegati kollha ta' bejn l-2004 u l-2010 u li għadhom ma ħaduhomx?

Jista' jgħid kemm jiswa fit-totalità tiegħu dan il-kumpens u kemm hemm ħaddiema intitolati għal dan l-kumpens?

L-ONOR.

Ministru għall-Ġustizzja, Kultura u Gvern Lokali

Jista' l-Ministru jpoġġi fuq il-Mejda tal-Kamra l-lista l-ġdida tas-Sindki, Viċi Sindki u kunsilliera tal-lokalitajiet kollha ta' Malta u Għawdex wara r-riżultat tal-elezzjoni ta' Mejju 2019?

L-ONOR.

CHRIS SAID staqsa lill-

Ministru għal Għawdex

Tista' l-Ministru tagħti tagħrif dwar kemm inħarġu u ġew assenjati kuntratti pubbliċi minn kull dipartiment u entità li taqa' taħt id-dekasteru tagħha mit 8 ta' Marzu 2013 sat-3 ta' Ġunju 2017?

Tista' f'kull każ tgħid:

a. min rebaħ il-kuntratt;

b. l-ammont totali tal-kuntratt;

c. jekk il-kuntratt kienx kompetittiv jew b'direct order; u

d. l-oġġett tal-kuntratt (x'tip ta' xogħol jew servizz ieħor qed jinxtara)?

L-ONOR.

CHRIS SAID staqsa lill-

Ministru għall-Edukazzjoni u Xogħol

B'referenza għar-risposta tiegħu għall-mistoqsija parlamentari 10434, jista' l-Ministru jgħid x'passi qed jittieħdu biex dawk it-18-il persuna b'diżabilità li qed jirreġistraw għax-xogħol f'Għawdex, fosthom it-13-il persuna li ilhom aktar minn sena jirreġistraw għax-xogħol, isibu x-xogħol jew jingħataw opportunità ta' xogħol f'waħda mill-iskemi tal-Gvern li għamel referenza għalihom fl-istess risposta tiegħu?

Meta hu maħsub li f'Għawdex ma tibqa' l-ebda persuna b'diżabilità tirreġistra għax-xogħol?

L-ONOR.

CHRIS SAID staqsa lill-

Ministru għal Għawdex

Tista' tgħid x'se jiġri issa fuq dan ix-xogħol li kien ippjanat li jsir?

L-ONOR.

CHRIS SAID staqsa lill-

Ministru għal Għawdex

Tista' l-Ministru tgħid x'inhuma r-raġunijiet li t-tenderCT2063-2019 - Tender for the Reconstruction of Triq iż-Żewwieqa (Qala) u Triq il-Qortin (Nadur), Gozo, ġiet ikkanċellata?

Tista' tgħid x'se jsir jew x'sar fuq dawn it-toroq?

L-ONOR.

CHRIS SAID staqsa lill-

Ministru għal Għawdex

Tista' l-Ministru tgħid x'inhuma r-raġunijiet li t-tenderCT2002/2019 - Tender for the Reconstruction of Triq l-Imgħallem and Triq ta' wara s-Sur, Victoria (Rabat) Gozo ġiet ikkanċellata?

Tista' tgħid x'se jsir issa mix-xogħlijiet li kienu ppjanati?

L-ONOR.

CHRIS SAID staqsa lill-

Ministru għal Għawdex

Tista' l-Ministru twieġeb il-mistoqsijiet parlamentari 7815 u 8282 u tgħid kemm u x'tip ta' ramel u żrar intuża mid-Direttorati li jaqgħu taħt ir-responsabbiltà tal-Ministeru għal Għawdex, sena b'sena u xahar b'xahar mis-sena 2013 sal-lum?

Tista' tgħid fejn intuża dan ir-ramel u żrar u tgħid ukoll fuq kull proġett/biċċa xogħol min kien/kienet il-persuna/i li ordnat ir-ramel jew żrar u min kienet il-persuna li ċċertifikat li ntuża dan l-ammont u min kienu l-kuntratturi li ssupplixxew dan il-materjal u kemm kienet l-ispiża xahar b'xahar u sena b'sena fuq dan il-materjal?

L-ONOR.

ROBERT CUTAJAR staqsa lill-

Ministru għat-Turiżmu

Jista' l-Ministru jgħid x'inhi r-raġuni li minkejja li ninsabu resqin lejn l-aħħar ta' Ġunju, id-dawl mal-promenade tal-Bajja tal-Mellieħa għadu ma twaħħalx?

L-ONOR.

ROBERT CUTAJAR staqsa lill-

Ministru għat-Turiżmu

Jista' l-Ministru jpoġġi fuq il-Mejda tal-Kamra r-rapporti/studji kollha relatati mal-hekk imsejjaħ proġett dwar l-estensjoni tal-bajja tal-Għadira?

L-ONOR.

CLAUDETTE BUTTIGIEG staqsiet lill-

Deputat Prim Ministru u Ministru għas-Saħħa

Minħabba li sa nhar il-Ġimgha 21 ta' Ġunju 2019 fis-13:28 l-individwu li d-dettalji dwaru qed jingħataw separatament kien għadu qed jidher li jaħdem bħala Projects Director - Coordination Unit fis-Segretarjat tal-istess Ministru, jista' d-Deputat Prim Ministru u Ministru għas-Saħħa jgħid x'inhu xogħol l-individwu?

Għal liema proġetti huwa Projects Director?

L-ONOR.

CLAUDETTE BUTTIGIEG staqsiet lill-

B'referenza għar-rapport "Trafficking in Persons Report" maħruġ mill-US State Department 2019 jista' l-Prim Ministru jgħid għandux pjan li l-Gvern idaħħal liċenzji għall-Massage Parlours, li r-rapport jindika ċar li huma sors ta' vulnerabilità għat-traffikar tal-persuni f'pajjiżna?

L-ONOR.

CLAUDETTE BUTTIGIEG staqsiet lill-

Ministru għall-Ġustizzja, Kultura u Gvern Lokali

B'referenza għar-rapport "Trafficking in Persons Report" maħruġ mill-US State Department 2019 jista' l-Ministru jgħid x'qed jagħmel biex tissolva l-problema tal-interpreti għall-vittmi waqt proċeduri fil-Qrati, kif indikat fir-rapport?

L-ONOR.

CLAUDETTE BUTTIGIEG staqsiet lill-

B'referenza għar-rapport "Trafficking in Persons Report" maħruġ mill-US State Department 2019 jista' l-Prim Ministru jgħid x'qed jagħmel il-Ministeru tiegħu biex iżid l-għarfien fuq it-traffikar ta' persuni f'pajjiżna?

L-ONOR.

CLAUDETTE BUTTIGIEG staqsiet lill-

Ministru għall-Ekonomija, Investiment u Negozji Żgħar

B'referenza għar-rapport "Trafficking in Persons Report" maħruġ mill-US State Department 2019jista' l-Ministru jgħid x'qed jagħmel il-Ministeru tiegħu biex iżid l-għarfien fuq it-traffikar ta' persuni f'pajjiżna?

L-ONOR.

CLAUDETTE BUTTIGIEG staqsiet lill-

Ministru għall-Edukazzjoni u Xogħol

L-ONOR.

FREDERICK AZZOPARDI staqsa lill-

Ministru għal Għawdex

B'referenza għal Fondi Ewropej, li jammontaw għall-€500,000, li ngħad li se jintużaw biex tiġi implimentata l-viżjoni tal-Ministeru dwar it-tmexxija ta' Għawdex biex il-gżira tkompli tkun ekoloġika u destinazzjoni unika u ta' kwalità, tista' l-Ministru tinforma lill-Kamra u tgħid liema huma l-proġetti li se jiġu megħjuna minn dawn il-fondi?

L-ONOR.

FREDERICK AZZOPARDI staqsa lill-

Ministru għal Għawdex

B'referenza għall-proġett Consume-less, li għandu l-iskop biex jiġi ġġenerat inqas skart u kif niddisponu minnu, tista' l-Ministru tgħid xi proċedura se tintuża biex jintgħażlu l-50% tar-ristoranti Għawdxin li se jiġu involuti f'dan il-proġett?

L-ONOR.

FREDERICK AZZOPARDI staqsa lill-

Ministru għal Għawdex

Tista' l-Ministru tgħid kemm ġie jiswa l-proġett tal-bini mill-ġdid tal-moll fix-Xlendi?

Tista' tgħid jekk kienx hemm xi tibdil fil-pjanijiet minn dawk li oriġinarjament kienu pproġettati?

Jekk fl-affermattiv, tista' tgħid jekk dan affettwax l-ispiża oriġinali tal-proġett u kemm kien l-ammont ta' dawn l-ispejjeż żejda?

L-ONOR.

FREDERICK AZZOPARDI staqsa lill-

Ministru għat-Turiżmu

Jista' l-Ministru jgħid jekk fil-leġiżilatura kurrenti kienx hemm persuni li nqabdu jagħtu servizz ta' gwida turistika bla ma kellhom liċenzja u f'każ li iva, kemm kienu dawn il-persuni f'Malta u kemm kienu il-persuni f'Għawdex u x'passi ttieħdu kontra tagħhom?

L-ONOR.

IVAN BARTOLO staqsa lill-

Ministru għall-Edukazzjoni u Xogħol

B'referenza għar-risposta għall-mistoqsija parlamentari 10124, jista' l-Ministeu jgħid:

a) X'kienet l-urġenza li x-xogħol kellu jsir fl-10 t'April, meta fis-17 ta' April kienu ser jibdew il-vaganzi tal-Għid?

b) Ladarba x-xogħol ta' barra ma sarx fl-istess data, (minħabba li ma kienx hemm permessi), allura x-xogħol ta' ġewwa ma setax jistenna?

c) min kien responsabbli mill-Health and Safety, waqt il-ħin tad-dħul tal-istudenti, minħabba l-makkinarju goff u x-xogħol li qed nirreferi għalih?

L-ONOR.

MARLENE FARRUGIA staqsiet lill-

L-ONOR.

ROBERT CUTAJAR staqsa lill-

B'referenza għar-risposta mogħtija għall-mistoqsijiet parlamentari 9968, 9748 u 10038 rigward is-sejba ta' xelter tat-Tieni Gwerra Dinjija fil-Mellieħa (Triq Ġorġ Borġ Olivier) jista' l-Ministru jpoġġi fuq il-Mejda tal-Kamra r-rapport li tħejja mill-uffiċċjal tas-Sovritendenza għall-Wirt Storiku kif ukoll rapporti oħra li setgħu saru fuq l-istess suġġett?

L-ONOR.

ROBERT CUTAJAR staqsa lill-

Jista' l-Ministru jpoġġi fuq il-Mejda tal-Kamra l-audited accounts tal-LESA għas-snin 2016, 2017 u 2018?

L-ONOR.

ROBERT CUTAJAR staqsa lill-

Ministru għall-Ġustizzja, Kultura u Gvern Lokali

Jista' l-Ministru jgħid fiex tikkonsisti preċiżament (raġunijiet) it-tilwima reġistrata bħalissa bejn l-uffiċjali tal-komunità (wardens) u l-LESA?

L-ONOR.

ROBERT CUTAJAR staqsa lill-

Jista' l-Ministru jelenka x'azzjonijiet qed jieħdu l-uffiċjali tal-komunità (wardens) kawża għat-tilwima li huma għandhom mal-LESA?

L-ONOR.

FREDERICK AZZOPARDI staqsa lill-

Ministru għat-Trasport, Infrastruttura u Proġetti Kapitali

Jista' l-Ministru jwieġeb il-mistoqsija parlamentari 9962, u ċjoè: B'referenza għall-proġett dwar il-mina bejn Malta u Għawdex, jista' l-Ministru jgħid jekk dan il-proġett hux maħsub li jsir minn fondi pubbliċi jew hux se jkun iffinanzjat b'mod sħiħ mill-privat?

L-ONOR.

FREDERICK AZZOPARDI staqsa lill-

Jista' l-Ministru jwieġeb il-mistoqsja parlamentari 9961 u ċjoè: Peress li fl-aħbarijiet tat-TVM tat-30 ta' Marzu 2019, il-Ministru ġie kkwotat li qal li se jibda l-proċess mal-Kummissjoni Ewropea biex tiġi riveduta l-lista ta' toroq arterjali biex isiru b'Fondi Ewropej u fi kliemu stess qal li "Sal-2030 din il-lista ta' toroq trid tkun lesta.

Ovvjament se jiġu diskussi issa listi ta' toroq oħra li jridu jidħlu lil hinn mill-2030, fost l-oħrajn il-mina ta' bejn Malta u Għawdex", jista' l-Ministru jinforma l-Kamra u jgħid jekk dan ifissirx li x-xogħol fuq il-mina bejn Malta u Għawdex ma jkunx jista' jibda qabel l-2030?

L-ONOR.

SIMON BUSUTTIL staqsa lill-

Wara li tħabbar li l-Gvern biħsiebu jiftaħ għall-użu u t-tgawdija tal-pubbliku, medda art li tnaddfet wara t-tneħħija ta' fabbrika tal-konkos li kienet abbundanta, jista' l-Ministru jgħid jekk hux se jara li jitneħħew ukoll in-Nissen Huts li għadhom preżenti fuq is-sit minħabba li, skont kif qal l-istess Ministru fit-tweġiba tiegħu għall-mistoqsija parlamentari 10408, "ma jistax jeskludi li ma hemmx asbestos fin-Nissen Huts" u dan sabiex il-pubbliku ma jiġix espost għar-riskju tal-asbestos?

L-ONOR.

SIMON BUSUTTIL staqsa lill-

Ministru għat-Turiżmu

Jista' l-Ministru jwieġeb il-mistoqsija parlamentari 10407 u jipprovdi l-informazzjoni mitluba u ċjoè: Jista' l-Ministru għat-Turiżmu jagħti lista ta' kuntratti ta' servizzi li l-Ministeru tiegħu ta lill-persuni li d-dettalji dwarhom qed jingħataw separatament mill-2013 'il hawn kemm ilu Ministru?

Jista' jinkludi wkoll:

a. l-iskop tal-kuntratt;

b. iż-żmien li għalih kien jew għadu viġenti; u

c. l-ammont ta' ħlas imħallas a tenur ta' dawn il-kuntratti?

Jista' jpoġġi fuq il-Mejda tal-Kamra kopja ta' dawn il-kuntratti?

L-ONOR.

SIMON BUSUTTIL staqsa lill-

Ministru għat-Turiżmu

Jista' l-Ministru jwieġeb il-mistoqsija parlamentari 10406 u jipprovdi l-informazzjoni mitluba u ċjoè: Jista' l-Ministru jispjega għaliex ma jridx jiddikjara ma' min iltaqa' u minn min kien akkumpanjat waqt iż-żjara tiegħu f'Dubai, suppost fuq xogħol tal-gvern?

L-ONOR.

SIMON BUSUTTIL staqsa lill-

Jista' l-Ministru jwieġeb il-mistoqsijiet parlamentari 10192, 10341 u 10404 u jagħti tagħrif dwar kemm inħarġu u ġew assenjati kuntratti pubbliċi minn kull entità li taqa' taħt id-dekasteru tiegħu minn Ġunju 2017 sad-data ta' din il-mistoqsija?

Jista' f'kull każ jgħid (i) min rebaħ il-kuntratt; (ii) l-ammont totali tal-kuntratt; (iii) jekk il-kuntratt kienx kompetittiv jew b'direct order; u (iv) l-oġġett tal-kuntratt (x'tip ta' xogħol jew servizz ieħor qed jinxtara)?

L-ONOR.

SIMON BUSUTTIL staqsa lill-

Deputat Prim Ministru u Ministru għas-Saħħa

In segwitu tat-tweġiba għall-mistoqsija parlamentari 10413, jista' d-Deputat Prim Ministru u Ministru jpoġġi fuq il-Mejda tal-Kamra lista sħiħa tal-ammonti li qed jitħallsu ai termini tal-kuntratti mniżżla fil-lista annessa mal-mistosija parlamentari 10340 u cjoè l-ammont ta' flus li qed jitħallsu kull sena, sena b'sena, l-entitajiet kummerċjali hemm imniżżla għas-serviz li joffru, u dan la darba, minkejja li evidentement din hija informazzjoni kummerċjali, żgur li din mhix informazzjoni kummerċjali li tikkostitwixxi sigriet sensittiv għan-negozju jew kummerċ u hija informazzjoni fl-interess pubbliku la darba dawn il-ħlasijiet qed isiru mill-pubbliku u mhux mill-Ministru minn butu?

L-ONOR.

SIMON BUSUTTIL staqsa lill-

Ministru għat-Turiżmu

Jista' l-Ministru jwieġeb il-mistosija parlamentari 10412 u jipprovdi l-informazzjoni mitluba u ċjoè: Peress li fil-mistoqsija parlamentari 10194, il-Ministru ammetta li żar Dubai f'Novembru tal-2016 iżda bi żvista ma weġibx għall-parti l-oħra tal-mistoqsija u ċjoè:

a. id-dati eżatti taż-żjara;

b. l-iskop taż-żjara;

c. jekk kienx akkumpanjat minn uffiċjali pubbliċi jew persons of trust u minn min;

d. jekk kienx preżenti ċ-Chief of Staff tal-Prim Ministru; u

e. l-ispiża li ntefqet waqt din iż-żjara,

jista' l-Ministru jwieġeb dawn il-mistoqsijiet?

L-ONOR.

JASON AZZOPARDI staqsa lill-

Ministru għall-Ġustizzja, Kultura u Gvern Lokali

Jista' l-Ministru jispjega kif il-Ministri tal-Ekonomija, tal-Finanzi u tat-Turiżmu kkwotaw mir-rapport mhux ippubblikat tal-Inkjesta Egrant, meta ftit jiem ilu huma wieġbu fil-Qorti għat-talba tas-soċjetà ċivili Repubblika għal ftuħ ta' Inkjesta Maġisterjali dwar l-isptarijiet pubbliċi?

L-ONOR.

EDWIN VASSALLO staqsa lill-

Ministru għall-Edukazzjoni u Xogħol

Jista' l-Ministru jgħid jekk il-job description il-ġdid tal-LSEs hux lest u meta ser jidħol fis-seħħ?

L-ONOR.

EDWIN VASSALLO staqsa lill-

Ministru għall-Edukazzjoni u Xogħol

Jista' l-Ministru jgħid x'qed jagħmel apparti li joħroġ sejħa għall-impjieg, biex isolvi l-problema ta' nuqqas ta' għalliema tal-Malti u tal-Matematika?

L-ONOR.

EDWIN VASSALLO staqsa lill-

Ministru għall-Edukazzjoni u Xogħol

Jista' l-Ministru jgħid min huma dawk li ħa jikkoreġu l-karti tal-eżami tal-Malti u tal-Matematika?

Fejn huwa l-post tax-xogħol tagħhom attwalment?

L-ONOR.

EDWIN VASSALLO staqsa lill-

Ministru għall-Edukazzjoni u Xogħol

Jista' l-Ministru jgħid kemm sab għalliema li attwalment jgħallmu fl-iskejjel tal-Istat biex jikkoreġu l-karti tal-eżami tal-Malti u tal-Matematika?

L-ONOR.

EDWIN VASSALLO staqsa lill-

Jista' l-Prim Ministru jpoġġi fuq il-Mejda tal-Kamra l-kontijiet tal-Malta Community Chest Fund fejn fl-aħħar Istrina kienu nġabru mas- €7 miljuni?

L-ONOR.

EDWIN VASSALLO staqsa lill-

Ministru għall-Edukazzjoni u Xogħol

Jista' l-Ministru jgħid hekk hux minnu li l-parti tal-job description tal-2007 fejn jobbliga lid-Dipartiment tal-Edukazzjoni jitlob għar-rapport kull sentejn fuq ammont ta' kilogrammi li jridu jqandlu l-LSEs tneħħietx mill-job description li qed isir ġdid?

L-ONOR.

ROBERT ARRIGO staqsa lill-

Ministru għal Għawdex

B'referenza għat-tweġiba tal-mistoqsija parlamentari 10606, tista' l-Ministru twieġeb l-istess mistoqsija hekk kif saret u tgħid b'liema mod ġie mixtri jew mikri dan il-vapur (jekk hux b'tender, expression of interest jew direct order)?

Tista' tagħti dettalji ta' kif inxtara jew ġie mikri?

L-ONOR.

CLAYTON BARTOLO staqsa lill-

Ministru għat-Turiżmu

Jista' l-Ministru jgħid jekk, bħal snin passati, hux se jitwaħħal il-festun mal-promenade tal-Għadira?

Jekk iva, jagħti data dwar meta se jeħel.

Jekk le, nitolbu jgħid jekk hiex qiegħda tiġi kkunsidrata xi alternattiva oħra, u għal meta se tkun lesta.

L-ONOR.

CLAYTON BARTOLO staqsa lill-

Ministru għat-Turiżmu

Jista' l-Ministru jwieġeb il-mistoqsija parlamentari 10379 u ċjoè: B'referenza għad-diversi concessions għal-lidos u sunbeds li hawn fuq bajjiet f'Malta, Għawdex u Kemmuna, jista' l-Ministru:

a. jgħid kemm-il concession hawn u f'kemm-il bajja huma mqassma;

b. jgħid kemm jistgħu jitqiegħdu sunbeds f'kull concession, u kemm jammontaw is-sunbeds li jistgħu jitqiegħdu f'kull bajja; u

c. għal kull bajja jagħti l-persentaġġ ta' art li huwa mgħotti b'dawn il-concessions, u kemm huwa l-persentaġġ li huwa pubbliku?

L-ONOR.

CLAYTON BARTOLO staqsa lill-

Ministru għall-Ġustizzja, Kultura u Gvern Lokali

Jista' l-Ministru jgħid liema toroq ingħataw it-tarmak fil-lokal tal-Mellieħa bejn l-2013 u l-2019 mill-Kunsill Lokali tal-Mellieħa?

L-ONOR.

CLAYTON BARTOLO staqsa lill-

Jista' l-Ministru jgħid f'liema toroq sar dawl ġdid mill-Kunsill Lokali fil-Mellieħa bejn l-2013 u l-2019?

L-ONOR.

CLAYTON BARTOLO staqsa lill-

Jista' l-Ministru jgħid x'investiment sar mill-Kunsill Lokali fil-Mellieħa bejn l-2013 u l-2019 fil-Manikata?

L-ONOR.

CLAYTON BARTOLO staqsa lill-

Ministru għat-Trasport, Infrastruttura u Proġetti Kapitali

ORDNIJIET TAL-ĠURNATA

Abbozz Nru 84 – Abbozz ta' Liġi li jemenda l-Kodiċi Kriminali u l-Att dwar il-Vjolenza abbażi ta' Ġeneru u Vjolenza Domestika – Tieni Qari (Kont.) – Ministru għall-Affarijiet Ewropej u l-Ugwaljanza.

Abbozz Nru 88 – Abbozz ta' Liġi li jemenda diversi liġijiet (Amministrazzjoni aħjar tal-Ġustizzja) – Tieni Qari – Ministru għall-Ġustizzja, Kultura u Gvern Lokali.

Abbozz Nru 89 – Abbozz ta' Liġi li jemenda diversi liġijiet finanzjarji – Tieni Qari – Segretarju Parlamentari għas-Servizzi Finanzjarji, Ekonomija Diġitali u Innovazzjoni.

Abbozz Nru 90 - Abbozz ta' Liġi li jemenda l-Att dwar l-Eko-Kontribuzzjoni – Tieni Qari – Ministru għall-Ambjent, Żvilupp Sostenibbli u Tibdil fil-Klima.

28 ta' Ġunju 2019 SKRIVAN TAL-KAMRA

KUMITATI TAL-KAMRA

KUMITAT GĦALL-KONSIDERAZZJONI TA' ABBOZZI TA' LIĠI AĠĠUNT

L-Onor.

Glenn Bedingfield, President tal-Kumitat għall-Konsiderazzjoni ta' Abbozzi ta' Liġi Aġġunt, javża li l-Kumitat se jiltaqa' nhar it-Tnejn, 1 ta' Lulju 2019 fil-5.00 pm fil-Kamra tal-Kumitati fil-Parlament b'din l-aġenda:-

Konferma tal-Minuti.

Abbozz Nru 78 – Abbozz ta' Liġi li jemenda l-Ordinanza dwar il-Pensjonijiet – Ministru għall-Familja, Drittijiet tat-Tfal u Solidarjetà Soċjali.

u nhar it-Tlieta, 2 ta' Lulju 2019 fl-4.30 pm fil-Kamra tal-Kumitati fil-Parlament b'din l-aġenda:-

Konferma tal-Minuti.

Abbozz Nru 87 – Abbozz ta' Liġi dwar il-Ġestjoni tal-Finanzi Pubbliċi – Ministru għall-Finanzi.

KUMITAT PERMANENTI DWAR L-AFFARIJIET TAL-FAMILJA

Il-Kumitat Permanenti dwar l-Affarijiet tal-Familja se jiltaqa' nhar l-Erbgħa, 12 ta' Ġunju 2019 fil-4:45 pm fil-Kamra tal-Kumitati, fil-Parlament b'din l-aġenda:

Konferma tal-Minuti;

Diskussjoni u Approvazzjoni tar-Rapport dwar l-Abbuż minn Minuri fuq Adulti;

Affarijiet Oħra.

KUMITAT PERMANENTI GĦALL-KONSIDERAZZJONI TA' ABBOZZI TA' LIĠI

Abbozz Nru 76 – Abbozz ta' Liġi dwar il-Protezzjoni tal-Minuri (Ħarsien Alternattiv) – Ministru għall-Familja, Drittijiet tat-Tfal u Solidarjetà Soċjali.

Abbozz Nru 47 – Abbozz ta' Liġi li jemenda l-Kodiċi Ċivili u l-Kodiċi Kriminali – Onor. Claudio Grech.

Abbozz Nru 5 - Abbozz ta' Liġi biex jemenda Diversi Liġijiet (Riforma dwar il-Pensjonijiet) - Ministru għall-Ekonomija, Investiment u Negozji Żgħar.

Abbozz Nru 83 – Abbozz ta' Liġi dwar l-Avukat tal-Istat –Ministru għall-Ġustizzja, Kultura u Gvern Lokali.

Abbozz Nru 85 – Abbozz ta' Liġi li jemenda l-Att dwar l-Awtorità għas-Saħħa u s-Sigurtà fuq il-Post tax-Xogħol – Ministru għall-Affarijiet Ewropej u l-Ugwaljanza.

Abbozz Nru 78 – Abbozz ta' Liġi biex jemenda l-Att dwar it-Trattament Xieraq tal-Annimali – Ministru għall-Ambjent, Żvilupp Sostenibbli u Tibdil fil-Klima.

28 ta' Ġunju 2019 SKRIVAN TAL-KAMRA